‘আমার মা-কে খুব ভালোবাসি′ | বিশ্ব | DW | 06.06.2016\n‘আমার মা-কে খুব ভালোবাসি'\nপৃথিবীর সবচেয়ে কঠিন চাকরি কোনটি? এমন চাকরি যেখানে বছরের ৩৬৫ দিনই কাজ থাকে? উৎসবের দিনে আরো বেশি কাজ করতে হয়৷ বলতে পারেন, এমন চাকরি কোনটি? আপনার খুব কাছের মানুষটিই কিন্তু সেই ‘চাকরি' করেন৷\nকয়েকজন তরুণ-তরুণীকে বলা হয়েছিল, ‘ডিরেক্টর অফ অপারেশন্স' পদে লোক নেয়া হবে৷ শুনেই সবাই চাকরিটি পাওয়ার আগ্রহ দেখালেন৷ কিন্তু চাকরির শর্তাবলী সম্পর্কে যত ধারণা দেয়া হলো, ততই তাঁদের মনে হতে লাগল, এত কষ্টের কাজ পৃথিবীতে থাকতেই পারে না৷\nসপ্তাহে ১৩৫ ঘন্টা কাজ! কোনো কোনো দিন বিশেষ প্রয়োজনে সারারাত জেগেও কাজ করতে হয়! কাজের মাঝে অনেক সময় কোনো বিরতি থাকে না৷ উৎসব তাঁদের জীবনেও আসে, তবে উৎসবে কাজ আরো বেড়ে যায়৷ সবাইকে খুশি রাখতে আরো বেশি পরিশ্রম করতে হয় তাঁদের৷ এসব শুনে এক তরুণী অবাক হয়ে জানতে চাইলেন, ‘‘কাজটা কি আইনসম্মত?'' জানানো হলো, ‘‘নিশ্চয়ই আইনসম্মত কাজ৷ পৃথিবীতে কোটি কোটি মানুষ এই কাজ করছে৷''\nস্বাভাবিকভাবেই প্রশ্ন আসে, ‘‘এত কঠিন যে কাজ তাতে বেতন কত?''\nকোনো বেতন নেই৷\nএরপর আর কেউ কাজটাকে স্বাভাবিক ও মানবিক বলে মানতে পারলেন না৷ একজন তো বলেই উঠলেন, ‘‘এটা তো খুব অমানবিক কাজ! এই কাজ করা কারো পক্ষে সম্ভব নয়৷''\nতখন প্রশ্নকর্তা বাধ্য হয়েই বললেন, ‘‘কিন্তু এমন অমানবিক কাজই তো সবার মা সারাটা জীবন করে যাচ্ছেন৷ বিশ্বের সবচেয়ে কঠিন কাজটি আমাদের মা-ই করছেন৷ হ্যাঁ, তিনিই সেই ‘ডিরেক্টর অফ অপারেশন্স৷''\nপ্রথমে সবাই হেসে উঠলেন৷ বোকার হাসি৷ প্রত্যেকেরই তো আছে৷ কিন্তু মা যে এমন অমানবিকভাবে প্রত্যেকটি দিন, প্রতিটি সপ্তাহ-মাস-বছর, সারাটা জীবন সংসারের সবার জন্য এভাবে খেটে মরেন, তা তো কেউ ভেবে দেখেননি! নিজের মায়ের কথা মনে পড়ল সবার৷ এক তরুণী কেঁদেই ফেললেন৷ তাঁর মুখ থেকে অস্ফুটে বেরিয়ে এলো, ‘‘আমার মা সত্যিই ‘অ'সাম'৷ মা-কে খুব ভালোবাসি৷''\nগত ১৪ই এপ্রিল ইউটিউবে আপলোড করা হয়েছিল ওপরের এই ভিডিও৷ দু মাসেরও কম সময়ে ভিডিওটি আড়াই কোটির বেশি বার দেখা হয়েছে৷\nকি-ওয়ার্ডস বিশ্ব, ভাইরাল ভিডিও, মা, ডিরেক্টর অফ অপারেশন্স, চাকরি, চাকুরি, কঠিন


সিনেমা মানুষকে ভাবায়, এটা সত্যি - সত্যজিৎ দাস | কথাবলি\nনির্ঝর নৈঃশব্দ্য February 10, 2018\nসিনেমা মানুষকে ভাবায়, এটা সত্যি — সত্যজিৎ দাস\n[ সত্যজিৎ দাসের জন্ম কলকাতায়, ১৯৯৬ সালের ২ জুন৷ ছেলেবেলা কেটেছে কলকাতাতেই৷ পড়েছেন কলকাতার একটি স্কুলে। কলকাতা বিশ্ববিদ্যালয়ের আইনের বিষয়ে স্নাতকোত্তর। সাথে ফিল্ম নিয়ে পড়াশোনা দিল্লিতে ৷ অ্যাসিস্টেন্ট ডিরেক্টর হিসেবে প্রথম কাজ বড় ছবিতে ৷ প্রথম ছবিই কানস, বার্লিন ফিল্ম ফেস্টিভ্যালে ৷ পরবর্তী ছবি লন্ডন, আইএলও, এনএফডিসি ফিল্ম ফেস্টিভ্যালে৷ সাথে আরো চারটি বড়ো ছবিতে বিশেষ ডাক অ্যাসিস্টেন্ট ডিরেক্টর হিশেবে ৷ তারপর ছোটো ছবি দিয়ে নিজের পরিচালনা শুরু ৷ ‘ঋতুবেশে রুদ্রাণী’ টেলিভিশন মহালয়া অনুষ্ঠান দিয়ে শুরু৷ ৷ পরবর্তী ছবি ‘একটি অনিশ্চিত ভবিষ্যত’, যেটি এই মুহূর্তে আলোচনায়। সাথে বড়োছবি দিয়ে এইবছরে পদার্পন৷ আগামীতে নিজের লেখা ২০ টি বড়ো ও ৮০টি ছোটো ছবি নিয়ে কাজ করার পরিকল্পনা রয়েছে নতুন ও পরিচিত অভিনেতা ও অভিনেত্রীদের নিয়ে ৷সম্প্রতি কথাবলির সঙ্গে তিনি কথা বলেছেন তার কাজ, স্বপ্ন ও পরিকল্পনা নিয়ে।]\nকখন থেকে সিনেমা বানানোর স্বপ্ন দেখা শুরু করলেন ?\nছোটোবেলায় ছবি দেখতে খুব পছন্দ করতাম, কিন্ত ছবি দেখতে দেখতে লক্ষ্য করতাম দৃশ্যগুলো কিভাবে তুলছে৷ ক্যমেরার ব্যপারটা খুব টানতো আমায় বরাবর। সেখান থেকেই ভালোলাগা শুরু তারপর জানতে শুরু করি বিষয়টাকে ৷ পড়ি , রিসার্চ করি ৷ দিল্লীতে পড়তে সর্বপ্রথম একটি বড়ো ছবি অ্যাসিস্ট করার সুযোগ পাই ৷ সেই কাজটি করে আমার নিজের অনেক অভিজ্ঞতা হয় , অনেক হেল্প পাই কাছ থেকে জানার ৷ সেই ছবিটি সব থেকে বড় ফিল্ম ফেস্টিভ্যালে নির্বাচিত হয় ‘CANNES-MARCHE DU FILM" সাথে BERLIN, CANADA আরো কিছু ফেস্টিভ্যাল এর অংশ ছবিটি৷ এখন তো ছোটোছবি খুব নাম করছে ৷ ফেস্টিভ্যারের মতো জায়গায় সন্মান পাচ্ছে ৷ সেই থেকেই আমার নিজের ভাবনা থেকে ছোটোছবি তৈরির কথা ভাবলাম ৷ শর্ট ফিল্ম এর মাধ্যমে নিজের কথা অনেক সহজেই তুলে ধরা যায় ৷\nআপনি তো কয়েকটি ফিচার ফিল্ম ডিরেকশনের সঙ্গে জড়িত , সেই অভিজ্ঞতা বলুন?\nখুব সুন্দর অভিজ্ঞতা ৷ প্রথম যখন ছবি অ্যাসিস্ট করার সুযোগ পাই , নিজের স্বপ্নের প্রথম ধাপ ছিলো সেটি ৷ সারাদিন ডিরেক্টরের সাথে বসে আলোচনা, আরো ছবি দেখা, কনসেপ্ট ক্লিয়ার করা, খুব এনজয় করতাম, আর সব থেকে ভালো লাগে প্রতিটি ছবি যখন পৃথিবীর সবথেকে বড়ো ফেস্টিভ্যালগুলিতে দেখানো হয় ৷\nআপনার এর মধ্যে কোনো ফুল লেন্থ সিনেমা বানানোর পরিকল্পনা আছে ? থাকলে তা কেমন ? কীসের ওপর ?\nহ্যাঁ ৷ শীঘ্রই একটি পরিকল্পনা রয়েছে ৷ যেটি বাস্তবায়িত হতে চলেছে ৷ আমি বিশ্বাস করি বাস্তবকে ৷ বর্তমান পরিস্থিতি তে ঘটে চলার ওপর একটি ঘটনার ওপর আমার লেখা গল্প একটি গ্রামের ঘটনা ৷শীঘ্রই দেখতে পাবেন ৷\nকার সিনেমা দ্বারা আপনি প্রভাবিত ?\nআমি বরাবরই বিদেশি ছবি দেখতে পছন্দ করি ৷ সেখান থেকে গোদার, ফ্যঙ্কয়িস , তারকোভস্কি, আরো আছেন ৷ আর বাঙলায় মৃনাল সেন , সত্যজিৎ রায় , ঋত্বিক ঘটক আর নতুনের মধ্য ঋতুপর্ণ ঘোষ এবং অপর্ণা সেন ৷\nকার কাজ আপনাকে অনুপ্রেরণা দেয়?\nকোয়েন্টিন টরান্টিনো , আলফ্রেড হিচকক্ , মৃনাল সেন এবং সত্যজিৎ রায় ৷\nঋতুপর্ণ ঘোষের পরে আমি বাংলা সিনেমায় তার মতো পরিপূর্ণ কাউকে দেখছি না ৷ এই ব্যাপারে আপনার কী অভিমত?\nদেখুন ঋতুপর্ণ ঘোষ কেনো, সত্যজিত রায়, মৃনাল সেন এর মতো পরিপূর্ণ কাউকে কি দেখছেন?\nতারা যা সৃষ্টি করেছেন সেটা সম্ভব নয়, তাদের মতো ছবি করার জন্য কিছু নতুন প্রতিভা সম্পন্ন ডিরেক্টর চেষ্টা করছেন , এখন তো বেশির ভাগ ইনডিপেন্ডেন্ট ছবি তৈরী হচ্ছে যেগুলো অনেকেই দেখতে পারছে না , তার মধ্যে কি ভালো ছবি হচ্ছে না? যেমন- মানস মুকুলের ‘সহজ পাঠের গপ্পো, এমন আরো অনেক পরিপূর্ণ ছবি আমরা দেখছি৷\nআমাদের এটা মানতে হবে যে তাদের মতো ছবি যেমন করা সম্ভব নয়, তেমনই কিছু ভালো ছবিকে না মেনে নেয়া টা অসম্ভব৷\nআপনি সিনেমা বানান বা বানাতে চান কি দায় থেকে না ভাবাবেগ থেকে ?\nদায় পড়ে সিনেমা বানানো তো আমার দ্বারা হয় না৷ আমি বিশ্বাস করি যোগ্যতা যার আছে তাকে দিয়ে কাজ করানোর ৷ আর সেটা আমি নিজে খুজি ৷ শিল্প বেচে খেলেও সেটাকে সন্মানের সাথে করি, সিনেমাকে ভালোবেসে সিনেমা বানাই ৷ যেহেতু আগেই বলেছি , বাস্তব ঘটনাকে আমি দর্শককে দিয়ে রিলেট করাতে পারি সেহেতু এই পরিস্থিতি আমাকে ছুয়ে যায় তাই সেটি দর্শকের মধ্যে তুলে ধরি প্রতিবারই ৷\nদায় বলতে সামাজিক/মানবিক এই জাতীয় দায়ের কথা বুঝিয়েছি আমি। এই জাতীয় কোনো দায় কি অনুভব করেছেন?\nনা , সেরকম কোনো দায় অনুভব করিনি ৷আমি ভেবে করলে যে সেরকম ভাবে চরমপ্রতিফলন হবে সেটা একদম ই না ৷ তবে হ্যাঁ , সিনেমা মানুষকে ভাবায় এটা সত্যি ৷তার থেকেই বানানো একটু হলেও মানুষ ভাবতে শেখে ৷\nআপনি সিনেমা বানানোর ক্ষেত্রে কোন বিষয়টাকে গুরুত্বপূর্ণ মনে করেন, কাহিনি স্ক্রিপ্ট নাকি সিনেমাটোগ্রাফি?\nআমার কাছে অবশ্যই সবার আগে প্রাধান্য পায় শুধুমাত্র 'কাহিনী'৷কাহিনী টাচ্ করলে আমি ছবি করতে উদ্যত্ হই৷তারপর অভিনয় ৷ আর ছবি করতে গেলে বাকি বিষয় গুলি তো মাথায় রাখতেই হয় ৷\nএই মুহূর্তে কি নিয়ে কাজ করছেন ?\nএই মুহূর্তে বড়োছবির প্রি-প্রোডাকশন নিয়ে ব্যস্ত ৷ দিনরাত ছবির মিটিং , রিসার্চ নিয়ে কাজ ৷\nআপনার ‘একটি অনিশ্চিত ভবিষ্য’ নিয়ে কিছু বলুন ৷\nএটা আমার ছোটো একটি ছবি ৷ এখানে একটি রাস্তার একটি বাচ্চা ছেলে ও মেসে থাকা একটি ছেলের গল্প৷ সিনেমাটি এই এপ্রিলেই আসবে ন্যাশনাল ও ইন্টারন্যশনাল ফেস্টিভ্যালে ৷\nসিনেমার প্রিয় কোন চরিত্র মনে পড়ে প্রথমেই?\nনীলকান্ত বাগচী, ঋতিক ঘটকের ‘যুক্তি তক্ক আর গপ্পো’।\nবাপ্পাদিত্যের সিনেমা কেমন লাগে? ধরেন ‘শিল্পান্তর’ কিংবা ‘হাউজফুল’?\nবাপ্পাদিত্য দার ছবির মধ্যেও বাস্তব ব্যাপারটা আছে ৷ ছবির মাধ্যমে যে ক্যানভাস টা তুলে ধরেছে সেটা খুব টাচ্ করে আমায় কিছু সিনেমায় ৷ যেমন- শিল্পান্তর, শহরা ব্রিজ, হাউজফুল তো অনবদ্য ৷\nবাঙলাদেশি সিনেমার প্রধান দুর্বলতা কী বলে আপনি মনে করেন?\nসিনেমার নির্মাণ দুর্বলতা, কাহিনির বৈচিত্রহীনতা, হলের মানসম্পন্ন পরিবেশের অভাবসহ নানা বিষয় ৷ কয়েকটি হাতে গোনা সিনেমা ছাড়া তেমন ভালো সিনেমার কাজ নেই বাঙলাদেশে ৷\nআপনার নিজের কি কখনো অভিনয় করতে ইচ্ছে করেছে সিনেমা কিংবা মঞ্চে? সিনেমায় হলে কার সিনেমায়? মঞ্চে হলে কোন চরিত্রে?\nহ্যাঁ৷ অভিনয়ের ইচ্ছা তো অবশ্যই রয়েছে৷ মঞ্চে অভিনয়ে বেশি আগ্রহী আমি৷ তবে সিনেমায় একমাত্র আমি বাঙলাদেশের ডিরেক্টর গিয়াসউদ্দীন সেলিমের সঙ্গে কাজ করার ইচ্ছা রাখি৷ আর মঞ্চে যে কোনো চরিত্রে আমি আগ্রহী ৷\nসিনেমার বাইরে আর কী করেন এ জাতীয়? লেখালেখি ,মিউজিক?\nগল্প লিখতে ভালোবাসি , কবিতা লিখি ৷ মিউজিক নিয়ে জানতে শুরু করেছি ৷\nহংকং এর সিনেমা সম্পর্কে আপনার পর্যবেক্ষণ কী? ধরেন ওং কার ওয়াই? তার সিনেমা?\nআমায় বরাবরই ফ্রেঞ্চ সিনেমা টানে তাই খুব একটা না জানলেও দেখেছি কিছু ছবি ৷ ওং কার ওয়াই এর ছবিতে তার কালার গ্রেডি টা মারাত্মক আর মিউজিক নিয়ে এক্সপেরিমেন্ট দারুণ লাগে ৷\nসিনেমা সবসময় কি সবশ্রেণির দর্শকের জন্য বানানো দরকার?\nঅবশ্যই ৷ শিল্পের কোনো ভেদাভেদ হয় না ৷ সিনেমার মাধ্যমে দূরদুরান্তের মনে পৌছে যাওয়া যায় ৷ মানুষের যে অনুভূতি তা ছবির মাধ্যমে প্রকাশ পায় ৷ এটা আমি নিজে অনুভব করেছি ৷\nস্নাতক নয় এমন কারো সঙ্গে আমি শুতে যাবো না — মিয়া খলিফা\nহুদুড় দুর্গা (মহিষাসুর) ঈশ্বর নন যে আমরা তাঁর পূজা করবো; তিনি ছিলেন আমাদের রাজা — অজিত প্রসাদ হেমব্রম


নেশা নিরোধে শরয়ী বিধান\nবর্তমান সময়ে বিশ্বব্যাপী করোনা মহামারির পাশাপাশি আরো একটি সমস্যা মহামারির মতোই প্রকট আকার ধারণ করেছে তা হলো মাদকাসক্তি বা নেশা; যা ব্যক্তি, পরিবার, সমাজব্যবস্থা এমনকি রাষ্ট্র ধ্বংসেরও একটি অশনিসংকেত। আমাদের দেশে কমবেশি সব বয়সি লোকের মধ্যে মাদকাসক্তির প্রবণতা লক্ষ্য করা গেলেও তা ইদানীং কিশোর ও যুব সমাজ তথা তরুণ-তরুণীদের মাঝে মারাত্মক আকার ধারণ করেছে; যা মানবতার জন্য রীতিমতো হুমকিস্বরূপ।\nইসলামে নেশা বা মাদকদ্রব্য গ্রহণকে হারাম ঘোষণা করা হয়েছে। ইসলামি শরিয়তের পরিভাষায়, যেসব দ্রব্য গ্রহণ করলে মস্তিষ্কের বিকৃতি ঘটে তন্দ্রাচ্ছন্নতা ও আসক্তিতে পরিণত হয়, মানুষের শারীরিক ও মানসিক অবস্থার ওপর প্রভাব পড়ে, মত্ততা জন্মায়, বিবেক-বুদ্ধি লোপ পায় এবং স্বাভাবিক জীবনযাত্রা ব্যাহত হয় তা-ই হচ্ছে মাদক অর্থাৎ যা নেশা সৃষ্টি করে তা-ই মাদক।\nএ প্রসঙ্গে কোরআনুল কারিমের সুরা মায়িদার ৯০ নং আয়াতে আল্লাহতায়ালা ইরশাদ করেন, ‘হে মোমিনগণ, এই যে মদ, জুয়া, প্রতিমা এবং ভাগ্য-নির্ধারক শরগুলো এসব শয়তানের অপবিত্র কাজ ছাড়া কিছু নয়। অতএব, এগুলো থেকে বেঁচে থাক। যাতে তোমরা কল্যাণপ্রাপ্ত হও।’\nহজরত আনাস (রা.) থেকে বর্ণিত হাদিসে তিনি বলেন, রাসুল (সা.) মাদকের সঙ্গে সংশ্লিষ্ট ১০ ধরনের লোককে অভিসম্পাত করেছেন। তারা হলো- মদ প্রস্তুতকারী, পরামর্শদাতা, পানকারী, বহনকারী, যার জন্য বহন করা হয়, পরিবেশনকারী, বিক্রেতা, মূল্যভোগী, ক্রেতা এবং যার জন্য ক্রয় করা হয়’- (জামে তিরমিজি)।\nইসলামি ভাষ্য মতে, নেশাজাতীয় দ্রব্য বা মদ্যপান হলো মানুষের ফিতরাতের বিপরীতমুখী কাজ। যা মানুষকে পশুর স্তরে নামিয়ে দিয়ে পাপ-পঙ্কিলতায় নিমজ্জিত করে। এ মর্মে সুরা বাকারার ২১৯ নং আয়াতে আল্লাহ পাক ইরশাদ করেন, ‘তারা আপনাকে মদ, জুয়া সম্পর্কে প্রশ্ন করলে আপনি বলুন উভয়টিতে রয়েছে মহাপাপ।’ এ ছাড়া নবি (সা.) বলেছেন, ‘মাদকগ্রহণকারী জান্নাতে প্রবেশ করতে পারবে না।’ (ইবনে মাজাহ)।\nমরণঘাতী মাদকদ্রব্য বা নেশা শুধু যে ব্যক্তিকেই ধ্বংস করে তা না বরং এর বিরূপ প্রভাব পরিবার, সমাজ এমনকি রাষ্ট্রযন্ত্রের ওপরও ঝেঁকে বসে। ব্যক্তি, পরিবার ও সমাজকে কলুষিত করার অন্যতম হাতিয়ার হচ্ছে এই নেশা। আমরা অত্যন্ত অসহায়ের মতো লক্ষ্য করছি যে, মাদকের বিষাক্ত ছোবল প্রতিনিয়ত ধ্বংস করে দিচ্ছে অসংখ্য সম্ভাবনাময় তরুণ প্রতিভাকে। মাদকাসক্তির প্রবণতা বৃদ্ধির কারণে সমাজে হরহামেশা বেড়েই চলেছে চুরি, ডাকাতি, ছিনতাই, ধর্ষণ, হত্যাকাণ্ড, ঝগড়া-বিবাদের মতো চরম অস্থিরতা; তার সঙ্গে পাল্লা দিয়ে বেড়ে চলেছে পাপাচার-দূরাচার, অপরাধ-অপকর্ম, পারিবারিক কলহ-অশান্তি, সামাজিক বিশৃঙ্খলতা, আত্মিক কলুষতা, ধর্মীয় মূল্যবোধের বিচ্যুতি ও বেহায়াপনা।\nহজরত জাবির ইবনে আবদুল্লাহ (রা.) হতে বর্ণিত। তিনি বলেন, রাসুলুল্লাহ (সা.) বলেছেন, ‘যে দ্রব্যের বেশি পরিমাণ (পান করলে) নেশার সৃষ্টি করে, তার অল্প পরিমাণও (পান করা) হারাম’- (ইবনে মাজাহ ও তিরমিজি)। অন্য এক বর্ণনায় এসেছে, নেশাজাতীয় দ্রব্য এক ঢোক পরিমাণ পান করাও হারাম।\nবর্তমানে প্রচলিত নেশাজাতীয় দ্রব্যের মধ্যে অন্যতম হলো হেরোইন, ফেনসিডিল, মরফিন, পেথেড্রিন, এলএসডি, সীসা, কোকেন, গাঁজা, তাড়ি, নানা ব্র্যান্ডের দেশি-বিদেশি মদ, আফিম, ইয়াবা, মারিজুয়ানা, রেকটিফাইড স্পিরিট, আইকা গাম ইত্যাদিসহ বিভিন্ন ধরনের ড্রাগ; যার দ্বারা যুব-তরুণ সমাজ নেশায় আসক্ত হচ্ছে। এই নেশাজাত দ্রব্য পৃথিবীজুড়ে অসংখ্য মানুষের মৃত্যুর কারণ হয়ে দেখা দিয়েছে। কোরআন-সুন্নাহর নির্দেশনা মোতাবেক এসব নেশাদায়ক দ্রব্যসহ আরো যেসব জিনিস গ্রহণ করলে মানুষ নেশায় আসক্ত হয়, তা গ্রহণ করা হারাম। এতে কবিরা গুনাহ হয়। যার গুনাহ খালেছ নিয়তে তাওবা ছাড়া ক্ষমা হয় না।\nহজরত মুয়াজ ইবনে জাবাল (রা.) হতে বর্ণিত। তিনি বলেন, রাসুলুল্লাহ (সা.) আমাকে ১০টি বিষয়ে উপদেশ প্রদান করেছেন, (তন্মধ্যে একটি হলো) ‘কখনো শরাব তথা মদ পান করবে না। কেননা, তা সকল প্রকার অশ্লীল কর্মের উৎস’ (আহমদ)।\nতামাকজাত দ্রব্যের (বিড়ি, সিগারেট, জর্দা, তামাক পাতা, গুল ইত্যাদি) নিকোটিন মানবদেহের স্নায়ুতন্ত্রের সংস্পর্শে এলে নেশার সৃষ্টি করে, অনুভূতিকে প্রভাবিত করে। সেজন্য এসবে কেউ আসক্ত হলে সে তা সহজে ছাড়তে পারে না। তা ছাড়া তামাকজাত নানা দ্রব্য গ্রহণের কারণে ফুসফুসের নানা রোগ, ক্যানসার, হার্টের বিভিন্ন জটিলতাসহ স্ট্রোকের ঝুঁকি বেড়ে যায়, যা জীবন বিধ্বংসী ও বিপুল পরিমাণে অর্থের অপচয়কারী। তাই বর্তমান সময়ে অধিকাংশ উলামায়ে কিরাম ঐকমত্যে পৌঁছেছেন যে, এসব মাদকদ্রব্য তথা নেশা গ্রহণ করা সুস্পষ্ট হারাম।\nহাদিসে কারিমায় নবী করিম (সা.) ইরশাদ করেন, ‘প্রতিটি নেশাদার বস্তুই মাদক আর সব মাদকদ্রব্যই হারাম’- (সহিহ মুসলিম, মিশকাত শরিফ)। তিনি আরো বলেন, ‘তোমরা মদ্যপান করবে না। কেননা ইহা সব মন্দের চাবিকাঠি’- (ইবনে মাজাহ)।\nমাদকের নেশার ভয়াবহতা সম্পর্কে হজরত আবু হুরায়রা (রা.) কর্তৃক বর্ণিত হাদিসে নবী কারিম (সা.) বলেন, ‘ব্যাভিচারে লিপ্ত থাকা অবস্থায় ব্যাভিচারীর ঈমান থাকে না, মদ্যপান করার সময় মদ্যপানকারীর ঈমান থাকে না এবং চোর চৌর্যবৃত্তি করার সময় তার ঈমান থাকে না’- (সহিহ বুখারি, সহিহ মুসলিম)।\nতা ছাড়া মিরাজের রাতে নবী কারিম (সা.) কে বিভিন্ন অপরাধের শাস্তি দেখানো হয়েছিল। সেখানে মাদক তথা নেশাজাতীয় দ্রব্য গ্রহণকারীদেরও শাস্তি দেখানো হয়েছে। সেখানে তিনি লক্ষ্য করেন যে নেশাগ্রস্ত লোকেরা জাহান্নামিদের শরীর থেকে নির্গত দুর্গন্ধযুক্ত নোংরা পুঁজ পান করছে’- (সহিহ বুখারি ও মুসলিম)।\nসুতরাং কোরআন-সুন্নাহর নির্দেশনা অনুযায়ী যা কিছু মস্তিষ্কের সংস্পর্শে এসে জ্ঞান-বুদ্ধিকে বিপর্যস্ত ও নেশাগ্রস্ত করে তোলে তা-ই হারাম। চাই তা তরল হোক, বায়বীয় হোক কিংবা কঠিন পদার্থই হোক না কেন। মহান আল্লাহ মানব সম্প্রদায়কে মরণঘাতী নেশার হাত থেকে পরিত্রাণ দান করে সুন্দর এই পৃথিবীর বুকে সুস্থ-সবল জীবনযাপন করার তওফিক দান করুন।\nশেরপুর সরকারি মহিলা কলেজ, শেরপুর।


হারিয়ে গেছে গ্রামবাংলার জনপ্রিয় গরুর গাড়ি! - Ctgpost.com\nহারিয়ে গেছে গ্রামবাংলার জনপ্রিয় গরুর গাড়ি!\nনিয়ামুর রশিদ শিহাব, গলাচিপা(পটুয়াখালী) সংবাদদাতা ;; ‘ও কি গাড়িয়াল ভাই, কত রব আমি পন্থের দিকে চাইয়া রে..’গ্রামবাংলা সেই চিরচেনা গান এখন আর শোনা যায় না। গ্রামবাংলার আঁকাবাঁকা মেঠো পথে ধীরে ধীরে চলা ঐতিহ্যবাহী সেই গরুর গাড়ী আর দেখা যায়না। কালের বির্বতনে আধুনিকতার ছোয়ায় গ্রামবাংলার জনপ্রিয় গরুর গাড়ি এখন শুধুই স্মৃতি বহন করে!\nএক সময় গ্রাম-বাংলার জনপদে চলাচলে একমাত্র বাহন ছিল গরুর গাড়ী। মাত্র দুই যুগ আগেও পণ্য পরিবহন ছাড়াও বিবাহের বর-কনে বহনে গরুর গাড়ী ছাড়া বিকল্প কোন বাহন কল্পনাই করা যেত না। সু-প্রাচীনকাল থেকে দেশের গ্রামীণ জনপদে যাতায়াত ও মালামাল পরিবহনের ক্ষেত্রে গরুর গাড়ির বহুল প্রচলন পরিলক্ষিত হতো।আধুনিকতার দাপটে হারিয়ে গেছে গ্রাম বাংলার ঐতিহ্যবাহী গরুর গাড়ী। সেই সাথে হারিয়ে গেছে গাড়ীয়াল পেশাও।\nঅনুমান করা যাচ্ছে, খ্রিস্টপূর্ব ১৬০০ থেকে ১৫০০ সালের আগেই সিন্ধু অববাহিকা ও ভারতীয় উপমহাদেশের উত্তর-পশ্চিম অঞ্চলে গরুর গাড়ির প্রচলন ছিল, যা সেখান থেকে ক্রমে ক্রমে দক্ষিণেও ছড়িয়ে পড়ে। ঊনবিংশ শতাব্দীর বিভিন্ন জনপ্রিয় উপন্যাসেও দক্ষিণ আফ্রিকার যাতায়াত ও মালবহনের উপায় হিসেবে গরুর গাড়ির কথা উল্লেখ করা হয়েছে। ‘এইচ রাইডার হ্যাগার্ড’-এর বিখ্যাত উপন্যাস ‘কিং সলোমনস মাইনস’ নামক উপন্যাসেও গরুর গাড়ি সম্বন্ধে বর্ণনা রয়েছে। ইতিহাস থেকে জানা যায়, রাতে রাতে বিশ্রাম নেয়ার সময় বা বিপদে পড়লে তারা প্রায় গরুর গাড়িগুলোকে গোল করে সাজিয়ে এক ধরনের দুর্গ গড়ে তুলে তার মধ্যে আশ্রয় গ্রহণ করত। চেঙ্গিস খানের নাতি বাতু খানের নেতৃত্বে ত্রয়োদশ শতাব্দীতে রাশিয়া ও পূর্ব ইউরোপে যে মোঙ্গল আক্রমণ চলে সেখানে তার প্রতিরোধে স্থানীয় অধিবাসীদের দ্বারা গরুর গাড়ির ব্যবহার করা হয়েছিল।\nসরেজমিনে গলাচিপা উপজেলার বিভিন্ন প্রান্ত ঘুরেও গরুর গাড়ীর সন্ধান মেলেনি। তখন গ্রামের এক বায়জেষ্ঠো লোক থেকে জানা গেলে, আগের দিনে গ্রামে চলাচলের একমাত্র বাহন ছিল গরুর গাড়ি। দুই যুগ আগেও গরুর গাড়িতে চড়ে বর-বধূ যেত। গ্রাম বাংলায় গরুর গাড়ি ছাড়া বিয়ে হতো না। এছাড়া মালামাল পরিবহনের একমাত্র বাহন ছিল এটি। কিন্তু বর্তমানে যন্ত্র আবিষ্কারের কারণে নানা গাড়ির ভিড়ে গরুর গাড়ীর প্রচলন নেই।\nএ ব্যাপারে এক শিক্ষক জানান, রিকশা বা ঠেলাগাড়ির মতো গরুর গাড়িও ছিল একটি পরিবেশ বান্ধব যান। এতে কোনো জ্বালানি খরচ নেই। তেল, গ্যাস, বিদ্যুৎ ছাড়া চলা বাহনে, নেই কোনো শব্দ দূষণও। গরুর গাড়ি ধীর গতিতে চলে বলে তেমন কোনো দুর্ঘটনাও ঘটে না। কিন্তু যুগের পরিবর্তনে আমাদের প্রিয় এই গরুর গাড়ি প্রচলন আজ হারিয়ে যাচ্ছে। গরুর গাড়ি সংরক্ষণ না করলে ভবিষ্যত প্রজন্ম শুধু বইতে পাবে কিন্তু বাস্তবে আর দেখা যাবে না।


পূর্ণাঙ্গ রায়ে সুপ্রিম জুডিশিয়াল কাউন্সিল বহাল! | বিশ্ব | DW | 01.08.2017\nপূর্ণাঙ্গ রায়ে সুপ্রিম জুডিশিয়াল কাউন্সিল বহাল!\nসংবিধানের ষোড়শ সংশোধনী অবৈধ ঘোষণা করে সুপ্রিম কোর্টের আপিল বিভাগ চূড়ান্ত রায় দেয় ৩ জুলাই৷ তার পূর্ণাঙ্গ রায় প্রকাশ হয়েছে মঙ্গলবার৷ ৭৯৯ পৃষ্ঠার এই রায়ে সুপ্রিম জুডিসিয়াল কাউন্সিল বহাল রাখা হয়েছে বলে ডয়চে ভেলেকে জানিয়েছেন রিটকারী আইনজীবী অ্যাডভোকেট মনজিল মোরসেদ৷\nতিনি বলেন, ‘‘পূর্ণাঙ্গ রায় প্রকাশের মধ্য দিয়ে সব ধরনের বিতর্কের অবসান ঘটলো৷ কেউ কেউ বলছিলেন যে সংসদের নতুন করে আইন করতে হবে৷ কিন্তু রায়ে বলা হয়েছে ষোড়শ সংশোধনী বাতিল করে পঞ্চদশ সংশোধনী বহাল করা হলো৷ তাই সংবিধানের ৯৬ অনুচ্ছেদে বিচারপতি অপসারণে যে সুপ্রিম জুডিশিয়াল কাউন্সিল ছিল তা বহাল হয়ে গেল৷ এটা আগেই সংবিধানে ছিল৷ বাতিল করা হয়েছিল৷ আবার বহাল হলো৷''\nপূর্ণাঙ্গ রায় প্রকাশের মধ্য দিয়ে সব ধরণের বিতর্কের অবসান ঘটলো: মনজিল মোরসেদ\nআরেক প্রশ্নের জবাবে তিনি বলেন, ‘‘এখন বিচারক অপসারণের প্রশ্ন আসলে তা সুপ্রিম জুডিশিয়াল কাউন্সিলের মাধ্যমেই তা হবে৷ এটাই এখন চলমান বিধান হয়ে গেল৷''\nতবে অ্যাটর্নি জেনারেল মাহবুবে আলম তা মানতে নারাজ৷ ডয়চে ভেলেকে তিনি বলেন, ‘‘মনজিল মোরসেদ তাঁর ব্যক্তিগত মতামত দিয়েছেন৷ সংসদ কি সুপ্রিম কোর্টের নির্দেশে চলে? কোর্ট ষোড়শ সংশোধনী অবৈধ ঘোষণা করে সুপ্রিম জুডিশিয়াল কাউন্সিল ‘রিস্টোর' করার করা কথা বলেছে৷ কিন্তু সংসদ সেটা করবে কিনা, তা তাদের ব্যাপার৷ সংসদকে কোনো আইন করতে বা সংশোধন করতে আদালত আদেশ দিতে পারে না৷ কোনো দেশে দেয়ও না৷''\nএখন একটা শূন্যতা সৃষ্টি হল: অ্যাটর্নি জেনারেল\nতবে এর ফলে একটি সংকট সৃষ্টি হয়েছে, মানছেন অ্যাটর্নি জেনারেলও৷ তিনি বলেন, ‘‘একটা শূন্যতা সৃষ্টি হলো৷ এখন যদি সুপ্রিম কোর্ট সুপ্রিম জুডিশিয়াল কাউন্সিল গঠন করে আর রাষ্ট্রপতি যদি তা অনুমোদন না করেন?''\nতাহলে এই সংকট থেকে উত্তরণের উপায় কী? এখন বাস্তব অবস্থা কী? কী হতে যাচ্ছে? ধৈর্য্য ধরতে বললেন অ্যাটর্নি জেনারেল৷ ‘‘এ জন্য আমাদের আরো অপেক্ষা করতে হবে৷ দেখতে সংসদ কী করে৷ কোর্ট তাদের মতো চিন্তা করছে৷ সরকার সরকারের মতো চিন্তা করছে৷''\nআদালতের জবাবদিহিতা, প্রধান বিচারপতির ক্ষমতা খর্বের দাবি\nসংবিধানের ষোড়শ সংশোধনী বাতিল ছাড়াও নানা বিষয়ে দ্বন্দ্বে জড়াচ্ছে বিচার ও আইন বিভাগ৷ কিন্তু ‘বিচারপতি অপসারণের ক্ষমতা কার হাতে থাকবে’ – এ প্রশ্ন ছাড়িয়ে ‘কিছু ক্ষেত্রে প্রধান বিচারপতির ক্ষমতা খর্ব করা উচিত’– এই দাবিও উঠেছে৷ (14.07.2017)\nবার বার বদলেছে বিচারক অপসারণ ক্ষমতা\nবাংলাদেশে বিচারক অপসারণের ক্ষমতা কার কাছে থাকবে, সে সিদ্ধান্ত দেশটির ইতিহাসে বার বার বদলেছে৷ এ নিয়ে নানা মহলে হয়েছে তর্ক-বিতর্ক৷ (03.07.2017)\nবিচারপতিদের অভিশংসনের ক্ষমতা সংসদকে দিয়ে সংবিধানের ‘ষোড়শ সংশোধনী বিল-২০১৪’ পাশ হলো৷ এর মাধ্যমে সুপ্রিম কোর্টের বিচারপতি এবং সাংবিধানিক পদে অধিষ্ঠিত ব্যক্তিদের অভিশংসনের ক্ষমতা ফিরে আসলো সাংসদদের কাছে৷ (18.09.2014)\nতবে মনজিল মোরসেদ বলছেন, ‘‘এটার জন্য সংবিধান সংশোধন করার দরকার নেই৷ এটা স্বয়ংক্রিয়ভাবে এখন সংবিধানে এ্যাকটিভ হয়ে গেছে৷ আর সংসদ যদি সেটা না মানে তাহলে সংবিধানের মূল ‘স্পিরিট'-ই তো বাধাগ্রস্ত হবে৷''\nএই রায়ে নিম্ন আদালতের বিচারকদের শৃঙ্খলা সংক্রান্ত ১১৬ অনুচ্ছেদও অবৈধ বলে উল্লেখ করা হয়েছে৷ রায়ে বলা আছে, সুপ্রিম কোর্টের বিচারক পদের কাউকে পদচ্যুত করতে হলে সেটা অবশ্যই তার চেয়ে উচ্চপদস্থদের সাথে আলোচনার পর সিদ্ধান্ত নিতে হবে৷ ব্রিটিশ বিচারক লর্ড ডেনিংয়ের কথা উল্লেখ করে পূর্নাঙ্গ রায়ে বলা আছে, ‘‘যদি কাউকে বিশ্বাসই করতে হয়, তবে বিচারকদের করো৷''\nবাংলাদেশের ১৯৭২ সালের সংবিধানে বিচারপতি অপসারণের ক্ষমতা সংসদের হাতে দেওয়া হয়েছিল৷ ১৯৭৫ সালের জানুয়ারি মাসে সংবিধানের চতুর্থ সংশোধনীতে এই ক্ষমতা সংসদের হাত থেকে নিয়ে রাষ্ট্রপতিকে দেয়া হয়েছিল৷ ১৯৭৮ সালে সামরিক শাসক জিয়াউর রহমান এক সামরিক ফরমানে বিচারপতিদের অপসারণে রাষ্ট্রপতির ক্ষমতা বাতিল করেন৷ এ সময় বিচারপতিদের অপসারণের ক্ষমতা দেওয়া হয় সুপ্রিম জুডিশিয়াল কাউন্সিলের কাছে৷ ষোড়শ সংশোধনীর মাধ্যমে বিচারকদের অপসারণের ক্ষমতা আবার সংসদের হাতে দেয়া হয়েছিল৷\nপ্রকাশিত পূর্ণাঙ্গ রায়ে উল্লেখ করা হয়, প্রধান বিচারপতি ও আপিল বিভাগের দুই সিনিয়র বিচারপতির সমন্বয়ে গঠিত সুপ্রিম জুডিশিয়াল কাউন্সিল গঠিত হবে৷\nআইন ও বিচার বিভাগের দ্বন্দ্ব নিয়ে আপনার মন্তব্য লিখুন নীচের ঘরে৷\nকি-ওয়ার্ডস ষোড়শ সংশোধনী, সুপ্রিম জুডিশিয়াল কাউন্সিল, বিচারক অপসারণ ক্ষমতা, পূর্ণাঙ্গ রায়, সংবিধান সংশোধন\nএই মুহূর্তে সরকার পতনের আন্দোলন করবো না: নূর 25.09.2020\nএখনই সরকার পতনের কোনো আন্দোলন করতে চান না ডাকসুর সদ্য সাবেক ভিপি নুরুল হক নূর৷ এর ফলে এক স্বৈরাচারের বদলে আরেক স্বৈরাচার ক্ষমতায় বসতে পারে বলে মনে করেন তিনি৷\nকক্সবাজার পুলিশকে ঢেলে সাজানোর উদ্যোগ 25.09.2020\nমেজর (অব.) সিনহা হত্যার জেরে কক্সবাজার জেলা পুলিশের আরো এক হাজার ৩০৯ জন কর্মকর্তা ও সদস্যকে একযোগে বদলি করা হয়েছে৷ আগে এসপিসহ শীর্ষ কর্মকর্তাদের বদলি করা হয়৷


October 26, 2021, 01:30 PM\nUpdate- October 26, 2021, 01:34 PM\nমুজিববর্ষ ও স্বাধীনতার সুবর্ণজয়ন্তী উপলক্ষে বাগেরহাটের মোল্লাহাটে মধুমতি নদীতে ঐতিহ্যবাহী নৌকা বাইচ প্রতিযোগিতা অনুষ্ঠিত হয়েছে। একে কেন্দ্র করে নদী দুই পাড়ে দূরদূরন্ত থেকে আসা শিশু থেকে শুরু করে নানা বয়সের উৎসুক দর্শনার্থীদের মিলনমেলায় পরিণত হয়।\nস্থানীয় উপজেলা আওয়ামী লীগের আয়োজনে সোমবার দুপুর ১টার দিকে নৌকা বাইচ প্রতিযোগীতা শুরু হয়ে চলে বিকাল সাড়ে ৪টা পর্যন্ত। বাগেরহাট-১ আসনের সংসদ সদস্য শেখ হেলাল উদ্দিনের নামে এই নৌকা বাইচের নাম দেয়া হয়।\nআরও পড়ুন: সিলেটে ঐতিহ্যবাহী নৌকা বাইচ অনুষ্ঠিত\nজানা গেছে, বাগেরহাট, গোপালগঞ্জ ও খুলনা জেলার বিভিন্ন এলাকার মোট সাতটি নৌকা প্রতিযোগীতায় অংশ নেয়। মধুমতি নদীর আস্তাইল এলাকা থেকে মোল্লাহাট সেতু পর্যন্ত প্রায় তিন কিলোমিটার এলাকা জুড়ে চলে বাইচ প্রতিযোগিতা। চারটি ছোপের (রাউন্ড) মাধ্যমে প্রথম এবং দ্বিতীয় বিজয়ী নির্ধারণ করা হয়।\nআরও পড়ুন: ধলেশ্বরীতে নৌকা বাইচ অনুষ্ঠিত\nপ্রতিযোগিতায় চ্যাম্পিয়ন হয়েছে মো. দিদারুল আলমের ভাইভাই জলপরী বাইচ দল এবং রানার্সআপ হয়েছে মো. ইকবাল হোসেনের দুই ভাই জলপরী বাইচ দল। প্রতিযোগিতায় প্রথম স্থান এবং দ্বিতীয় স্থান অর্জনকারী দলকে ফ্রিজ এবং অংশ নেয়া সবকটি বাইচদলের হাতে টেলিভিশন তুলে দেয়া হয়।\nনৌকা বাইচ প্রতিযোগীতা\nমধুমতি নদীতে ট্রলারডুবিতে যুবকের মৃত্যু\nফরিদপুরে মধুমতি নদীতে ভাঙন\nমাগুরায় মধুমতির ভাঙনে বসতভিটা, ফসলি জমি বিলীন\nকালিয়ায় নদী থেকে অজ্ঞাত যুবকের লাশ উদ্ধার\nজাতীয় ফিজিক্স অলিম্পিয়াডে ১ম স্থান অধিকার কুষ্টিয়ার ইশতিয়াকের\nনাসিক নির্বাচন: রাত পোহালেই ভোট\n২০ জেলেসহ বাংলাদেশি মাছ ধরা নৌকা ফেরত দিল ভারত\nনাঙ্গলকোটে দুই প্রার্থীর পাল্টাপাল্টি হামলার অভিযোগ, আহত ১০\nফুলবাড়ীতে আ’লীগের ১০ নেতাকে বহিস্কার\nদুর্বল হচ্ছে বঙ্গোপসাগরের নিম্নচাপ: আবহাওয়া অধিদপ্তর\nসিলেটে ঐতিহ্যবাহী নৌকা বাইচ অনুষ্ঠিত\nধলেশ্বরীতে নৌকা বাইচ অনুষ্ঠিত\nবাগেরহাটে করোনা শনাক্তের হার ৫০ শতাংশ!\nবাগেরহাটে ছুরিকাঘাতে ভ্যানচালক খুন\nদিনে ১২ হাজার মানুষকে করোনার টিকা দেয়া হচ্ছে বাগেরহাটে\nবাগেরহাটে এবার মিলল সাড়ে ছয়শ’ বছর আগের তৈজসপত্র!


ঘরে বসে ‘শ্যাডো প্র্যাকটিস’ | banglanewspaper\nঘরে বসে ‘শ্যাডো প্র্যাকটিস’\nথমকে গেছে বিশ্বের ক্রীড়াঙ্গন। করোনা ভাইরাসের প্রভাবে বাংলাদেশের ক্রীড়াঙ্গনও স্থবির। সব রকম খেলাধুলা আপাতত স্থগিত করে রাখা হয়েছে। বাংলাদেশ ক্রিকেট দলের পাকিস্তান সফর আর আয়ারল্যান্ড সফর ঝুলে গেছে। ঢাকা প্রিমিয়ার ডিভিশন ক্রিকেট লিগও অনির্দিষ্টকালের জন্য পিছিয়ে দেওয়ার ঘোষণা দিয়েছে বাংলাদেশ ক্রিকেট বোর্ড (বিসিবি)।\nক্রিকেটাররাও তাই গৃহবন্দি জীবন কাটাচ্ছেন। কিন্তু, এর মধ্যেও তো ধরে রাখতে হবে ফিটনেস। ফরমে মরচে ধরতে দেওয়া যাবে না। তাহলে উপায় কি? ঘরে বসেই কীভাবে অনুশীলন চালিয়ে যাওয়া যায়?\nউপায়টা বাতলে দিলেন শাহরিয়ার নাফিস। জাতীয় দলের সাবেক এই ওপেনার সামাজিক যোগাযোগ মাধ্যম ফেসবুকে এক ভিডিও বার্তায় জানালেন, এই সময়ে নিজেকে ক্রিকেটে ব্যস্ত রাখার সবচেয়ে ভালো কৌশল হতে পারে ‘শ্যাডো প্র্যাকটিস’।\nতিনি বলেন, ‘ছোটোবেলায় ক্রিকেট কোচিংয়ে ওয়াহিদ স্যার (ওয়াহিদুল গনি) বারবার বলতেন শ্যাডো প্র্যাকটিসের কথা। স্যারের প্রতি শ্রদ্ধা রেখেই বলছি, তখন কথাটা ভালো লাগতো না, বারবার একই কাজ করতে ইচ্ছাও করতো না। গত কয়েক দিনে আমি এটা করে চেষ্টা করছি নিজের সমস্যাগুলো শুধরে নিতে।’\nজাতীয় দলের সাবেক এই ওপেনার জানালেন, আয়নার সামনে দাঁড়িয়ে শ্যাডো অনুশীলনের কথা। তিনি বলেন, ‘সবার বাসাতেই আয়না আছে। প্রতিদিন যদি আমরা আয়নার সামনে দাঁড়িয়ে ভিন্ন ভিন্ন কয়েকটা শট খেলার অনুশীলন করতে পারি তাহলে আমাদের ইমপ্রুভ হতে পারে। কতদিন বাসায় থাকতে হবে তা তো আর আমরা জানি না। এই প্রক্রিয়াতে আমরা আয়নার সামনে দাঁড়িয়ে একই শট বারবার খেলব আর নিজেদের শরীরের অবস্থানটা বুঝব। আয়নার সামনে দাঁড়িয়ে অনুশীলন করাটা খুবই অ্যানালগ একটা প্রক্রিয়া, কিন্তু এখনকার অবস্থার জন্য খুবই কার্যকর হতে পারে এই প্রক্রিয়া।’\nজাতীয় দলের হয়ে ১৪টি টেস্ট, ৭৫টি ওয়ানডে ও একটি টি-টোয়েন্টি খেলা নাফিস মনে করেন, শ্যাডো ব্যাটিং তরুণ ক্রিকেটারদের ব্যাটিং টেকনিকে ইতিবাচক পরিবর্তন আনতে পারে। তিনি বলেন, ‘ছোটোবেলায় স্যারদের এই পরামর্শ আরো ভালোভাবে মানলে হয়তো এখন টেকনিক্যালি আরো ভালো ব্যাটসম্যান হতে পারতাম। আমি মনে করি এখনো তরুণদের জন্য এই পদ্ধতি বেশ কার্যকর হতে পারে।\nসর্বশেষ ২০১৩ সালের জাতীয় দলের প্রতিনিধিত্ব করেন নাফিস। এখনো ঘরোয়া ক্রিকেট খেলে যাচ্ছেন ৩৫ বছর বয়সি এই ক্রিকেটার। শোনা যাচ্ছে, তাকে নির্বাচক প্যানেলে রাখার কথা ভাবছে বিসিবি।


IT Bangla Online: Google Adsense এর বিপ্লব শুরু হয়ে গেছে… Yahoo! Adsense এর কী হবে?\nGoogle Adsense এর বিপ্লব শুরু হয়ে গেছে… Yahoo! Adsense এর কী হবে?\nসংযোজনকারী: Blogger , সংযোজনকাল: ২৩.১১.০৯\nএ কথা সত্য যে আমরা অনেকেই দীর্ঘদিন যাবত Google Adsense নিয়ে নাড়াচাড়া করে আসছি। আর যারা এখনও শুরু করিনি তারা শিঘ্রই শুরু করার প্রস্তুতি নিচ্ছি। কিন্তু Yahoo!-র ও যে Adsense আছে সে বিষয়ে আমরা কতটুকু জানি? এ বিষয়ে যারা জানেন লেখাটি তাদের পড়ার দরকার নেই। আমি নতুন কিছুই বলবো না। যারা জানেন না লেখাটি শুধু তাদের জন্যই।\nআমরা যাকে Yahoo! Adsense বলছি এর প্রকৃত নাম Yahoo! Publisher Network. এটি গুগলের মত জনপ্রিয় হতে পারেনি কারন এর কিছু ব্যবহারিক জটিলতা আছে, তার মধ্যে অন্যতম এটি ব্যবহার করতে আপনাকে অবশ্যই ইউএস ট্যাক্স ইন্ডেক্স নাম্বার থাকতে হবে। সে বিষয়ে আমরা পর্যায়ক্রমে আলোচনা করবো।\nYahoo! Publisher Network-এ অংশগ্রহণ করতে আপনাকে তিনটি ধাপ অতিক্রম করতে হবে।\nরেজিস্ট্রেশন-এজন্য আপনাকে একটি ইয়াহু বিজনেস আইডি তৈরী করতে হবে এবং আপনার ও আপনার ওয়েবসাইট সম্পর্কে কিছু তথ্য Yahoo! কে জানাতে হবে।\nএ্যকটিভেশন-আপনার রেজিস্ট্রেশন সফলভাবে সম্পন্ন করার পর আপনাকে ইয়াহু’র পক্ষ থেকে একটি ই-মেইলের মাধ্যমে আপনার এ্যাউন্টটি এ্যকটিভ করার জন্য অনুরোধ করা হবে। এখানে আপনার ট্যাক্স সম্পর্কিত তথ্য এবং পেমেন্ট টাইপ নির্বাচন করতে হবে।\nএ্যাড সেটআপ এন্ড প্লেসমেন্ট- আপনার একাউন্টটি একটিভ করার পর আপনিন Google Adsense এর মত এ্যাড সেটআপ এবং তা আপনার ওয়েবসাইট বা RSS Feed এ প্লেস করতে পারবেন।\nরেজিস্ট্রশনের জন্য আপনাকে Yahoo! Publisher Network যেতে হবে। (মনে রাখবেন Yahoo! Business ID কিন্তু সাধারণ Yahoo! ID থেকে আলাদা) আপনার রেজিস্ট্রশন ফরমটি যথাযথভাবে পূরণ করুন।\nআপনাকে অবশ্যই যা পূরণ করতে হবে-\nআপনার ফার্স্ট নেম ও লাস্ট নেম\nই মেইল এ্যড্রেস\nচিঠি লেখার ঠিকানা (ZIP কোডসহ)\nএর সাথে আপনি আপনার কোম্পানীর নাম ও ফ্যাক্স নাম্বার যোগ করতে পারেন তবে তা বাধ্যতামূলক নয়। এবার আপনি Terms and Conditions পড়ে যদি সম্মত হন তবে “I Agree” তে ক্লিক করুন। আপনাকে ইয়াহু আইডি, পাসওয়ার্ড এবং ব্যক্তিগত তথ্যের কনফার্মেশন পেজ-এ নিয়ে যাওয়া হবে। এই পেজটি প্রিন্ট আউট করে রাখুন।\nদ্বিতীয় ধাপ – একটিভেশন\nআপনি সফলভাবে রেজিস্ট্রেশন সম্পন্ন করার পর আপনকে Yahoo!-র পক্ষ থেকে একটি নিশ্চিতকরণ মেসেজ পাঠানো হবে। এখানে প্রদত্ত লিংক এক ক্লিক করলে আপনাকে লগইন পেজ-এ নিয়ে যাওয়া হবে। এখান থেকে আপনি প্রথম ধাপে যে একাউন্টটি তৈরী করেছেন তাতে লগইন করুন।\nলগইন করার পর আপনাকে নিচের পেজের মত একটি পেজে নিয়ে আপনার ট্যাক্স সম্পর্কিত তথ্য জানতে চাওয়া হবে।\nচিহ্নিত বাটনটিতে ক্লিক করার পর আপনাকে নিচের মত একটি ফরম দেয়া হবে। ফরমটি নির্দেশনা অনুযায়ী পূরণ করুন।\nউল্লেখ্য- আপনি দেখবেন ফরমটির কিছু অংশ আগের থেকেই পূরণ করা আছে সে তথ্য অনুসারে যা আপনি ইয়াহুকে আগে জানিয়েছিলেন।\nSignature-এর স্থানে আপনার পূর্ণ নাম লিখুন। উল্লেখ্য টার্মস এন্ড কন্ডিশন অনুযায়ী এখানে আপনার নাম লেখা স্ট্যাম্প-এ স্বাক্ষর করার শামিল। তাই স্বাক্ষর করার আগে নিশ্চত হয়ে নিন আপনার প্রদত্ত তথ্যাবলী সঠিক। অন্যথায় আপনি ইয়াহুর কাছ থেকে কোন টাকা পাবেন না।\nআপনার ট্যাক্স ইনফরমেশন প্রদান করার পর আপনাকে আপনার পেমেন্ট টাইপ নির্ধারণ করতে হবে।\nআপনি দুইভাবে আপনার পেমেন্ট নিতে পারেন\nআপনার পছন্দের অপশন সিলেক্ট করুন ।\nআপনি সফলভাবে আপনার সমস্ত তথ্য প্রদান করার পর আপনার একাউন্টটি এ্যকটিভ হয়ে যাবে।\nতৃতীয় ধাপ-ক্রিয়েট এন্ড প্লেস এ্যাডস্\nএখান থেকে প্রয়োজন অনুযায়ী এ্যাড তৈরী করুন এবং আপনার ওয়েবসাইটে প্লেস করুন।\nএ বিষয়ে আরো কিছু জানার থাকলে এখানে দেখুন।\nসূত্রঃ নিজস্ব লেখা, যা পূর্বে টেকটিউনস এ প্রকাশিত হয়েছিল।\nবিভাগ অনলাইনে আয়


Copa America 2019: Uruguay-Japan match ends withadraw\nPublished by: Sulaya Singha | Posted: June 21, 2019 12:22 pm| Updated: June 21, 2019 12:26 pm\nসংবাদ প্রতিদিন ডিজিটাল ডেস্ক: কথায় বলে, কারও পৌষ মাস, তো কারও সর্বনাশ। ভেনেজুয়েলার বিরুদ্ধে ব্রাজিলের জন্য ভিলেন হয়ে দাঁড়িয়েছিল VAR। ভিডিও অ্যাসিস্ট্যান্ট রেফারির কোপে পড়ে তিন-তিনবার গোল হাতছাড়া হয় সেলেকাওদের। এবার সেই ভিএআর-এর সৌজন্যেই মানরক্ষা হল উরুগুয়ের। জোড়া সিদ্ধান্ত গেল জাপানের বিরুদ্ধে। আর তাতেই চলতি কোপা আমেরিকায় নিজেদের দ্বিতীয় ম্যাচে অতিথি দলের সঙ্গে ড্র দিয়ে খেলা শেষ করলেন সুয়ারেজরা।\nইকুয়েডরকে উড়িয়ে দিয়ে কোপার অভিযানের শুরুটা দুর্দান্ত করেছিলেন অস্কার তেভারেজের ছেলেরা। কিন্তু দ্বিতীয় ম্যাচেই এশীয় শক্তির কাছে আটকে গেলেন তাঁরা। বৃহস্পতিবার পোর্তো অ্যালেগ্রেতে খেলা শুরুর ২৫ মিনিটেই খানিকটা অপ্রত্যাশিতভাবে উরুগুয়ের ডেরায় বোমা ফেলেন জাপানি কোজি মিয়োশি। তবে মিনিট সাতেক পরই তা শোধ করার সুযোগ পেয়ে যান বার্সেলোনা স্ট্রাইকার লুই সুয়ারেজ। প্রথমে ফিল্ড রেফারি পেনাল্টি না দিলেও VAR-এর সৌজন্যে তাঁদের ভাগ্যের শিকে ছেঁড়ে। পেনাল্টি থেকে গোল করে দলকে সমতায় ফেরান উরুগুয়ে স্ট্রাইকার। দ্বিতীয়ার্ধে জাপানের হতাশা চরমে ওঠে। কারণ ডিফেন্ডার গিমেনেজ ফাউল করলেও জাপানের পেনাল্টির আবেদন খারিজ করে দেওয়া হয়। তাতেও অবশ্য দমানো যায়নি জাপানি তারকাদের। মিয়োশির দুর্দান্ত শটে গোল ফের এগিয়ে দেন অতিথি দেশকে। তাঁরা বুঝিয়ে দেন, স্পট কিক ছাড়াও উরুগুয়ের বিরুদ্ধে তাঁরা লড়াই চালাতে সক্ষম। যদিও গিমেনেজ কয়েক মিনিট পরই দুরন্ত হেডারে সে গোল শোধ করে দেন।\nতবে এডিনসন কাভানি এদিন গোলের সহজ সুযোগ হাতছাড়া না করলে ম্যাচের ফল অন্যরকম হতেই পারত। কিন্তু চিলির কাছে পর্যুদস্ত হওয়ার পর যেভাবে জাপান ঘুরে দাঁড়াল, তার প্রশংসা করতেই হয়। এই ম্যাচের পর গ্রুপ সি-এ থাকা উরুগুয়ের পয়েন্ট চার। গ্রুপের শেষ ম্যাচের পরই সুয়ারেজ-কাভানিদের কোয়ার্টার ফাইনালে পৌঁছনো নিশ্চিত হবে। তবে এদিনের রেফারিং নিয়ে প্রশ্ন তুলেছে জাপান। অভিযোগ, রেফারিংয়ের জন্যই মাঠে পয়েন্ট ফেলে আসতে হল তাদের।\nJosé María Giménez chegou aos oito gols com o Uruguai, todos de cabeça! #CopaAmerica⚽ pic.twitter.com/Iw7RrtUC7F\n[আরও পড়ুন: ভিলেন VAR! কোপার দ্বিতীয় ম্যাচেই হোঁচট খেল ব্রাজিল]\nইকুয়েডরকে উড়িয়ে দিয়ে কোপার অভিযানের শুরুটা দুর্দান্ত করেছিলেন অস্কার তেভারেজের ছেলেরা।\nভেনেজুয়েলার বিরুদ্ধে ব্রাজিলের জন্য ভিলেন হয়ে দাঁড়িয়েছিল VAR।\nএবার সেই ভিএআর-এর সৌজন্যেই মানরক্ষা হল উরুগুয়ের।


২শ' বছরের পুরানো ঐতিহ্যবাহী পুকুর ভরাট করা হচ্ছে। পুকুরটি ভরাট না করতে চাঁদপুর পৌরসভায় একটি লিখিত অভিযোগ করা হয়। অভিযোগের একদিন পরই পুকুরটি ভরাটের কাজ শুরু হয়েছে।\nচাঁদপুর পৌরসভার ১৫নং ওয়ার্ডের জিটি রোডে উত্তর বিষ্ণুদীর সামু গাজী বাড়িতে এ পুকুর ভরাট করছে বলে ওই বাড়ির লোকজন সাংবাদিকদের জানান।\nনাম প্রকাশে অনিচ্ছুক পরিবেশ অধিদপ্তরের সাবেক কর্মকর্তা বলেন, পরিবেশ সংরক্ষণ আইন অনুযায়ী যে কোনো ধরনের জলাধার বা পুকুর ভরাট সম্পূর্ণ নিষিদ্ধ এবং ভরাটকারীর বিরুদ্ধে আইনের ৭ ধারায় প্রাকৃতিক বৈশিষ্ট্য ও জীববৈচিত্র্য নষ্ট করে পরিবেশগত ক্ষতি ও বিধ্বংসী কর্মকা-ের বিরুদ্ধে কঠোরব্যবস্থা গ্রহণ করা হবে। কোনো অবস্থাতেই একাধিক মালিকানার পুকুর ভরাট করা আইনগত সিদ্ধ নয়।\nচাঁদপুর পৌরসভায় অভিযোগ করেন দৈনিক চাঁদপুর কণ্ঠের সিনিয়র স্টাফ রিপোর্টার ও পরিবেশ সংরক্ষণ আন্দোলনের সহ-সভাপতি মাওলানা মোঃ আবদুর রহমান গাজী। তিনি অভিযোগপত্রে উল্লেখ করেন, মরহুম সামছুল হক সামু গাজী বাড়ির ২শ' বছরের পুরানো পুকুরটি ভরাটের জন্যে কতিপয় লোক উদ্যোগ গ্রহণ করেছে। এই পুকুরটি ৫০ শতক জায়গার উপর এবং তার চারপাশে রয়েছে শতাধিক মানুষের বসবাস। মূলত পুকুরটি মরহুম জুম্মন গাজী এবং মরহুম ওমর আলী গাজী তৎকালীন পরিবেশের ভারসাম্য রক্ষার্থে এবং পারিবারিক কাজে পানির চাহিদা মেটাতে খনন করেছিলেন। তাদের মৃত্যুর পর পুকুরটির মালিক হন মোঃ মুলাম খান গং, মোঃ আবুল হোসেন তালুকদার ও মোঃ সেলিম তালুকদার গং, মোঃ মিজানুর রহমান গাজী ও মোঃ আবদুর রহমান গাজী গং ও মোহাম্মদ নাসির পাটোয়ারী গং। বর্তমানে পুকুরটিতে ইজমালি হিসেবে পাঁচটি বাড়ির অংশীদারিত্ব রয়েছে। দৈনন্দিন শতাধিক মানুষ তাদের চাহিদা মেটাতে এবং রান্নার কাজসহ যাবতীয় কাজে এই পুকুরের পানি ব্যবহার করে আসছেন। এমতাবস্থায় পুকুরটি ভরাট হয়ে গেলে পরিবেশের ভারসাম্যসহ তীব্র পানির সঙ্কটে হুমকির মুখে পড়তে হবে আমাদের চারপাশের বসবাসকারীদের। আঃ রহমান গাজী বলেন, আমি ২মে রোববার চাঁদপুর পৌরসভায় অভিযোগ করি। তার একদিন পর (সোমবার) চাঁদপুর পৌরসভার কাউন্সিলর মোঃ কবির হোসেন চৌধুরী ঘটনাস্থল পরিদর্শনের সাথে সাথে পুকুরটি ভরাটের কাজ শুরু হয়। আমি কাউন্সিলরকে ফোন করে বিষয়টি অবহিত করলে তিনি বললেন, পোলাপাইনে পুকুর ভরাট করলে আমার আর কী করার আছে ? আমি তাকে বললাম, আপনি তো বললেন, আজ সোমবার বিকেলে বিষয়টি নিয়ে বসবেন। তিনি জবাবে বললেন, সুমন ভাইয়ের কাছে পোলাপাইন বলছে। আমি বললাম, ঠিক আছে ওনি বলেছেন। কিন্তু আপনি না বললেন বিষয়টি নিয়ে বসবেন। এখন আপনি বসার আগেই পুকুরটি ভরাট করে ফেলা হচ্ছে। মেয়র মহোদয় তো আপনাকে ফোন করে বিষয়টি দেখতে বলেছেন। পুকুর তো ভরাট করতে বলেননি। আপনি আসার পরেই পুকুরটি ভরাট করে ফেলা হলো। বিষয়টি কেমন হলো? তিনি আর কথা না বাড়িয়ে ফোন কেটে দিলেন।\nওই বাড়ির একাধিক নারী-পুরুষ জানান, আমাদের পাঁচটি বাড়ির মধ্যে এটি একটি পুকুর। যেখানে আমরা দৈনন্দিন আমাদের পারিবারিক কাজে পানি ব্যবহার করি। এ পুকুরটি আমাদের জন্যে অত্যন্ত গুরুত্বপূর্ণ। কিন্তু স্বার্থান্বেষী কিছু মানুষের কারণে পুকুরটি ভরাট করা হচ্ছে। এমনিতেই পৌরসভার পানি ঠিকমতো পাচ্ছি না, তার ওপর আবার পুকুর ভরাট করা হচ্ছে।


বাংলাদেশের ২৩৬ পৌরসভায় নির্বাচন ৩০ ডিসেম্বর - Shironaam Dot Com\nনভেম্বর ২৩, ২০১৫ শিরোনাম ডট কম\nবাংলাদেশের ২৩৬টি পৌরসভায় মেয়র ও কাউন্সিলর পদে নির্বাচন অনুষ্ঠিত হবে আগামী ৩০ ডিসেম্বর।\nনির্বাচনের তফসিল আগামীকাল ঘোষণা করবে নির্বাচন কমিশন (ইসি)।\nসোমবার কমিশনের এক বৈঠকে এ সিদ্ধান্ত নেয়া হয়েছে বলে সূত্র জানায়।\nএবারই প্রথম দলীয়ভাবে মেয়র পদে নির্বাচনে লড়বেন প্রার্থীরা।\nতবে কাউন্সিলর পদপ্রার্থীরা আগের মতোই দলের সমর্থন নিয়ে নির্বাচন করেবেন।\nরোববার সকালে দলীয়ভাবে মেয়র নির্বাচনের বিধান সংক্রান্ত স্থানীয় সরকারের পৌরসভা আইনের সংশোধনীর গেজেট কমিশনে এসে পৌঁছায়। সেদিনই তা আইন মন্ত্রণালয়ে ভেটিংয়ের জন্য পাঠানো হয়।\nপৌরসভা নির্বাচনে শুধুমাত্র মেয়রদের দলীয় প্রতীকে নির্বাচন করার বিধান রেখে ‘স্থানীয় সরকার (পৌরসভা) (সংশোধন) বিল-২০১৫’ বিল বৃহস্পতিবার জাতীয় সংসদে পাস হয়েছে।\nদশম সংসদের অষ্টম অধিবেশনে স্থানীয় সরকার, পল্লী উন্নয়ন ও সমবায়মন্ত্রী খন্দকার মোশাররফ হোসেনের প্রস্তাবিত বিলটি কণ্ঠভোটে পাস হয়।\nএর আগে বিলটির ওপর জনমত যাচাই ও বাছাই কমিটিতে পাঠানোর প্রস্তাব উত্থাপন করা হলেও তা নাকচ হয়ে যায়। এ সংক্রান্ত প্রস্তাব উত্থাপন করেন বিরোধীদল জাতীয় পার্টির নূরুল ইসলাম ওমর, ফখরুল ইমাম, সেলিম উদ্দিন, আব্দুল মতিন, পীর ফজলুর রহমান ও নূরুল ইসলাম মিলন এবং স্বতন্ত্র সংসদ সদস্য ডা. রুস্তম আলী ফরাজী ও হাজী মো. সেলিম।\nপাস হওয়া বিল অনুযায়ী পৌরসভার মেয়র প্রার্থীরা নিজ নিজ দলীয় প্রতীক বরাদ্দ পাবেন। আর কাউন্সিলর প্রার্থীদের আগের মতোই প্রতীক বরাদ্দ দেওয়া হবে।\nবিলটি পাসের আগে মেয়র পদে দলীয় প্রতীকের পাশাপাশি কাউন্সিলর পদেও দলীয় প্রতীক বরাদ্দ দেওয়ার বিধান অন্তর্ভূক্ত করতে সংশোধনী প্রস্তাব জমা দেন সরকারের শরীক দল ওয়ার্কার্স পার্টির সংসদ সদস্যরা। পার্টির সাধারণ সম্পাদক ফজলে হোসেন বাদশা, এ্যাডভোকেট মুস্তফা লুৎফুল্লাহ ও টিপু সুলতান পৃথকভাবে এই সংশোধনী প্রস্তাব উত্থাপন করলে তা কণ্ঠভোটে নাকচ হয়ে যায়। তবে সরকারি দলের সদস্যদের উত্থাপিত কয়েকটি সংশোধনী প্রস্তাব গ্রহণ করা হয়।\nবিলের উদ্দেশ্য ও কারণ সংবলিত বিবৃতিতে বলা হয়েছে, সিটি করপোরেশন, পৌরসভা, উপজেলা ও ইউনিয়ন পরিষদ সরাসরি ভোটে নির্বাচিত জনপ্রতিনিধিদের মাধ্যমে পরিচালিত হচ্ছে। প্রতিটি নির্বাচনই উৎসবমুখর পরিবেশে অনুষ্ঠিত হয়ে থাকে। এ সব নির্বাচন নির্দলীয়ভাবে হলেও বাস্তবে প্রতিটি দলই প্রত্যক্ষ ও পরোক্ষভাবে দলীয় ব্যক্তিকে প্রার্থী হিসেবে সমর্থন দিয়ে থাকে। এই প্রেক্ষাপটে দীর্ঘদিন থেকে জনগণ ও জনপ্রতিনিধিরা রাজনৈতিক পরিচয়ে স্থানীয় সরকার নির্বাচন অনুষ্ঠানের দাবি জানিয়ে আসছিলেন। জনগণের প্রত্যাশাকে গুরুত্ব দিয়ে এবং জনপ্রতিনিধিদের রাজনৈতিক অঙ্গীকার পালনের সুযোগ দিতে এই বিল আনা হয়েছে।\nসংসদে পাস হওয়া বিলটি রাষ্ট্রপতি অনুমোদন করলে তা আইনে পরিণত হবে। এরপর গত ২ নভেম্বর পৌর আইন সংশোধন করে রাষ্ট্রপতির জারি করা অধ্যাদেশ বাতিল হয়ে যাবে।\nগত ১৫ নভেম্বর জাতীয় সংসদে বহুল আলোচিত এই বিলটি উত্থাপনের পর তা অধিকতর পরীক্ষা-নিরীক্ষার জন্য স্থানীয় সরকার, পল্লী উন্নয়ন ও সমবায় মন্ত্রণালয় সম্পর্কিত সংসদীয় কমিটিতে পাঠানো হয়। গত বুধবার বিলটি পাসের সুপারিশ করে সংসদে প্রতিবেদন জমা দেয় সংসদীয় কমিটি।\nTags: ২৩৬ পৌরসভা, নির্বাচন, পৌরসভা আইন, পৌরসভা সংশোধন বিল-২০১৫, স্থানীয় সরকার\nPrevious ‘ভোটের অধিকার হরণকারী নব্য স্বৈরাচার ক্ষমতায়’\nNext নাশকতার মামলায় মির্জা ফখরুলের ৩ মাসের জামিন


বাকেরগঞ্জ রানীরহাট সরকারি খাল থেকে মাটি চুরি, যেনো দেখার নেই কেউ!! - Ruposhi Tv বাকেরগঞ্জ রানীরহাট সরকারি খাল থেকে মাটি চুরি, যেনো দেখার নেই কেউ!! - Ruposhi Tv\nরবিবার, ১৫ মে ২০২২, ১০:০৮ পূর্বাহ্ন\nবাকেরগঞ্জ রানীরহাট সরকারি খাল থেকে মাটি চুরি, যেনো দেখার নেই কেউ!!\nadmin / ১৫৮\tবার\nআপডেট সময় : মঙ্গলবার, ১৩ জুলাই, ২০২১, ২:৩৮ অপরাহ্ন\nবরিশাল জেলার বাকেরগঞ্জ উপজেলার চরাদীর রানীর হাটের সরকারি খাল থেকে মাটি কেটে নিয়ে যাচ্ছে নিপা ইটভাটা মালিক। গত এক মাস ধরে রানীরহাট ব্রীজ’র পূর্ব দিকের খাল থেকে মাটি চুরি করছে ভাটার লোকজন।\nএ কাজে মাটি কাটা যন্ত্র এক্সকাভেটর ব্যবহার করা হচ্ছে। ফলে পরিবেশ বিপর্যয়সহ বর্ষা মৌসুমে খালপারের জমিগুলো ধসে ফসলি জমির ক্ষতি হওয়ার আশঙ্কা করছে স্থানীয় কৃষকরা। রানীরহাট এলাকার মজিবর হোসেন, আতিকুর রহমান, আব্দুল হাই, টিটু , রুবেল ও মিন্টু দাস জানান, নিপা ইটভাটার মালিক মোঃ রায়হান লোকজন দিয়ে এক মাস ধরে মাটি কেটে চলছে। প্রতিদিন ভোর থেকে ছয়টি ট্রলারে করে কাটা মাটি ইটভাটায় পাচার করা হচ্ছে। এর আগে এই ইটভাটা মালিকের বিরুদ্ধে ওই খালের বিভিন্ন স্থান থেকে মাটি চুরি করে ইট প্রস্তুত করার অভিযোগ রয়েছে।এবার সরকারের সংশ্লিষ্ট কর্তৃপক্ষের অনুমতি ছাড়াই তারা খাল দখল করে মাটি কেটে নিচ্ছে। প্রতিদিন লাখ লাখ ঘন ফুট মাটি কাটা হচ্ছে এ খাল থেকে। গতকাল সরজমিনে দেখা গেছে নিপা ইটভাটার মালিক স্থানীয় বরকত নামের এক মাটি কাটা ঠিকাদারের মাধ্যমে ভেকু দিয়ে সরকারি খাল থেকে মাটি কেটে ভাটায় নিয়ে যাচ্ছে।\nএ বিষয়ে জানতে চাইলে নিপা ইটভাটা মালিক রায়হান বিনা অনুমতিতে সরকারি খালের মাটি কাটা অপরাধ স্বীকার করে জানান, এলাকায় প্রচুর ইটভাটা। ইট প্রস্তুতে প্রধান উপকরণ মাটির সংকট যাচ্ছে। তাই তিনি খাল থেকে মাটি কেটে নিচ্ছেন।\nবাকেরগঞ্জ উপজেলা নির্বাহী কর্মকর্তা মাধবী রায় জানান, সরকারি খালের মাটি কাটার বিষয়টি তাঁর জানা নেই। তবে খোঁজ নিয়ে প্রয়োজনীয় ব্যবস্থা নেবেন।


মাদারীপুরে বিএনপির নেতাকর্মীদের মুক্তির দাবিতে বিক্ষোভ: আটক ৪ – দৈনিক সাতক্ষীরা\nমাদারীপুরে বিএনপির নেতাকর্মীদের মুক্তির দাবিতে বিক্ষোভ: আটক ৪\nমোঃ মাসুম বিল্লাহ, মাদারীপুর:\nমাদারীপুরে জেলা প্রশাসক কার্যালয়ের ভিতরে জেলা বিএনপি’র সাধারণ সম্পাদক জাহান্দার আলী জাহানসহ বিএনপির নেতাকর্মীদের মুক্তির দাবিতে বিক্ষোভ সমাবেশ করতে গেলে পুলিশ বাধাঁ দেয়। এসময় জেলা বিএনপির সাংগঠনিক সম্পাদকসহ ৪ জনকে আটক করেছে পুলিশ।\nস্থানীয় সূত্রে জানা গেছে, বুধবার সকালে বিক্ষোভ সমাবেশে উপস্থিত ছিলেন জেলা বিএনপি সাংগঠনিক সম্পাদক এ্যাড. জামিনুর হোসেন মিঠু, সদর উপজেলা বিএনপি’র সভাপতি এ্যাড. জাফর আলী মিয়া, পৌর বিএনপি’র সভাপতি এ্যাড. শরীফ মো. সাইফুল কবির, জাতীয়তাবাদী আইনজীবী ফোরামের সাধারণ সম্পাদক এ্যাড. গোলজার আহম্মেদ চিশতী, জাতীয়তাবাদী আইনজীবী ফোরামের সাংগঠনিক সম্পাদক এ্যাড. মহসীন মোড়ল, জেলা সেচ্ছাসেবক দলের সভাপতি শাহাদাত হোসেন হাওলাদার প্রমুখ।\nতবে বিএনপি ও অঙ্গসংগঠনের নেতা কর্মীরা বিক্ষোভ করতে গেলে পুলিশের বাধায় বিক্ষোভ মিছিলটি ছত্রভঙ্গ হয়ে যায়। এসময় জেলা বিএনপি’র সাংগঠনিক সম্পাদক এ্যাড. জামিনুর হোসেন মিঠু, জেলা স্বেচ্ছাসেবক দলের সাবেক সভাপতি শাহাদাত হোসেন হাওলাদার, জেলা মুক্তিযোদ্ধা প্রজম্ম দলের নেতা শাহিন চৌকিদার, ছাইদুলসহ ৪জনকে আটক করে নিয়ে যায় সদর থানা পুলিশ।\nএ ব্যাপারে মাদারীপুর সদর মডেল থানার ওসি (তদন্ত) সিরাজুল ইসলাম জানান, পুলিশের বিনা অনুুমতিতে জেলা প্রশাসকের বাউন্ডারির ভিতরে বিক্ষোভ করার চেষ্টা করলে জেলা বিএনপি’র সাংগঠনিক সম্পাদক এ্যাড. জামিনুর হোসেন মিঠুসহ ৪জনকে আটক করা হয়।\nফিংড়ী কমিউনিটি ক্লিনিকে বিদায় সংবর্ধনা প্রদান


সুনির্দিষ্ট সাক্ষ্য চায় পুলিশ, বাড়াবাড়ি হচ্ছে দাবি প্রক্টরের\n- অনলাইন ডেস্ক\t ১৯ এপ্রিল, ২০১৫ ০৮:৫২\nবর্ষবরণের দিন সোহরাওয়ার্দী উদ্যানের গেটে নারী নিগ্রহের ঘটনার সময় দায়িত্বরত পুলিশ সদস্যরা কেনো সময়মতো এগিয়ে আসেননি সে বিষয়ে তদন্ত শুরু করেছে পুলিশ। তবে তদন্ত কমিটির প্রধান কিছু গণমাধ্যমের ভূমিকা নিয়ে প্রশ্ন তুলেছেন। আর ঢাকার পুলিশ কমিশনার বলেছেন, কেউ যদি সুনির্দিষ্ট নাম-ধাম না নিয়ে আসেন তা হলে তারা কিভাবে প্রকৃত ঘটনা জানতে পারবেন!\nপুলিশের ভূমিকা আর ঘটনার বিস্তারিত জানতে পুলিশ কমিশনারের নির্দেশে গঠিত ৩ সদস্যের কমিটি দুপুরে ঘটনাস্থলে গিয়ে সেদিনের ঘটনার ব্যাপারে কয়েকজন প্রত্যক্ষদর্শীর সঙ্গে কথা বলেছে ।\nঅার প্রাথমিক তদন্তে কমিটি শাহবাগ থানার কমান্ড সার্টিফিকেট থেকে তারা জানতে পেরেছে, ঘটনার সময় সোহরাওয়ার্দী উদ্যানের গেটে একজন সহকারি পুলিশ কমিশনারের নেতৃত্বে দুই প্লাটুন সশস্ত্র পুলিশের দায়িত্ব পালনের কথা ছিল। স্ট্রাইকিং ফোর্স নিয়ে কাছেই অবস্থান নেয়ার কথা ছিল পুলিশের আরও এক সহকারি কমিশনার শামসুল আরেফিনের । এছাড়াও আপদকালিন পরিস্থিতি মোকাবিলায় পুলিশ কন্ট্রোল রুমে অতিরিক্ত পুলিশ কমিশনার জসীমউদ্দীনের নেতৃত্বে আরও দুই প্লাটুন পুলিশকে সতর্ক থাকার নির্দেশ দেয়া হয়েছিল।\nঘটনার সময় তারা কোথায় ছিলেন, থাকলে ওই সময় তারা কেনো এগিয়ে আসেননি, তা জানার চেষ্টা করছে তদন্ত কমিটি।\nপাশাপাশি প্রাথমিক কিছু ব্যবস্থার উদ্যোগও নেওয়া হয়েছিল। কিন্তু পরে তা স্থগিত হয়ে যায়।\nদায়িত্বহীনতার অভিযোগে রোববার সকালে শাহবাগ থানার এসআই আশরাফুলকে রমনা অপরাধ বিভাগের উপপুলিশ কমিশনার কার্যালয়ে ডেকে আনা হয়। কিন্তু তদন্ত চলাকালে শাস্তিমূলক ব্যবস্থা বিধিসম্মত নয় বলে তাকে ক্লোজ না করে শাহবাগ থানার দায়িত্ব পালন থেকে সাময়িক বিরত রাখার সিদ্ধান্ত নেয় পুলিশ।\nগণমাধ্যমের বিরুদ্ধে অভিযোগ\nঘটনাস্থলে গিয়ে পহেলা বৈশাখে যৌন হয়রানির ঘটনায় কিছু সংবাদ মাধ্যমে তথ্য বিকৃতির অভিযোগ এনেছে তদন্ত কমিটি।\nতদন্ত কমিটির প্রধান ডিএমপি’র অতিরিক্তি কমিশনার ইব্রাহিম ফাতমী বলেছেন, জগন্নাথ বিশ্ববিদ্যালয়ের একটি দৃশ্য পত্র-পত্রিকায় এসেছে। উদ্যানের গেটের কাছে ওইদিনের ঘটনার সঙ্গে ওই ছবির কোন সামঞ্জস্য ছিল না। এ বিষয়গুলোও তদন্ত প্রতিবেদনে নিয়ে আসা হবে বলে জানিয়েছেন তিনি।\nহাউ উইল উই ডিটেক্ট: কমিশনার\nসিসি ক্যামেরার ফুটেজ দেখে সেদিনের ঘটনায় জড়িত ৪ জনকে সনাক্ত করতে পারলেও এখনও তাদের নাম-পরিচয় জানতে পারেনি পুলিশ। নিগ্রহের শিকার কারো সঙ্গেও তারা কথা বলতে পারেননি বলে জানিয়েছেন ডিএমপি কমিশনার মোঃ আছাদুজ্জামান মিয়া।\nডিএমপি সদর দপ্তরে এক অনুষ্ঠানে সাংবাদিকদের প্রশ্নের উত্তরে তিনি বলেছেন: স্পেসিফিক (সুনির্দিষ্ট) কারো নাম কি (আপনারা) জানেন? কাউকে চেনেন? না। কোনো ভিকটিমের নাম জানেন? না। তা হলে হাউ উইল উই ডিটেক্ট!\nদায়ীদের সনাক্ত করতে তিনি তাই সকলকে সহযোগিতার আহ্বান জানান।\nসনাক্তরা কেউ ঢা.বি. ছাত্র নয়: প্রক্টর\nসিসি ক্যামেরার ফুটেজ দেখে পুলিশ যে চারজনকে সনাক্ত করেছে তারা কেউ ঢাকা বিশ্ববিদ্যালয়ের ছাত্র নয় বলে জানিয়েছে বিশ্ববিদ্যালয় কর্তৃপক্ষ। পুলিশের তদন্ত কমিটির সঙ্গে কথা বলে প্রক্টর আমজাদ হোসেন বলেছেন, জড়িতরা যদি বিশ্ববিদ্যালয়ের ছাত্র হতো তাহলে এতদিন তাদের সম্পর্কে তথ্য তার কাছে চলে আসত। তাদের বিরুদ্ধে যথাযথ শাস্তিমূলক ব্যবস্থাও নেয়া হত।\n‘যে মাত্রায় বলা হচ্ছে, ভুল ছবি দিয়ে যেভাবে প্রচার চালানো হচ্ছে বিষয়টি সেরকম নয়’ বলেও দাবি করেন ঢাকা বিশ্ববিদ্যালয়ের প্রক্টর।\nবিএনসিসির কেউ দেখেনি!\nপহেলা বৈশাখে স্বেচ্ছাসেবকের দায়িত্ব পালন করছিলো ঢাকা বিশ্ববিদ্যালয়ের ন্যাশনাল ক্যাডেট কোর, বিএনসিসির ১২৫ জন সদস্য।\nপ্রক্টরের দাবি, স্বেচ্ছাসেবকের দায়িত্বে থাকা ওই বিএনসিসি সদস্যরা সবাই লিখিতভাবে জানিয়েছে, বর্ষবরণে ওই এলাকায় নারী নিগ্রহের ঘটনা তাদের চোখে পড়েনি।\nতবে প্রত্যক্ষদর্শীদের অভিযোগ, মঙ্গল শোভাযাত্রার পর বিএনসিসি সদস্যদের দেখা যায়নি। এরকম একজন প্রত্যক্ষদর্শী লিটন নন্দী। তিনি ছাত্র ইউনিয়নের সভাপতি। ওইদিন তিনি তার সংগঠনের সদস্যদের নিয়ে প্রতিরোধের চেষ্টা করেন। দু’জনকে ধরে তারা পুলিশের কাছে তুলেও দিয়েছিলেন। কিন্তু পরে ওই দু’ জনকে আর পাওয়া যায়নি।\nতিনি আজ তদন্ত কমিটির সামনে তার বক্তব্য তুলে ধরতে চাইলে পুলিশ কর্মকর্তারা বলেছেন, তার বক্তব্য তারা পরে শুনবেন।\nঢা.বিনারী নির্যাতনপহেলা বৈশাখযৌন হয়রানি\nরাষ্ট্রপতির কাছে সিএজি’র রিপোর্ট পেশ\nনারী-লাঞ্ছনাকারীদের গ্রেফতারে শিক্ষার্থীদের আল্টিমেটাম\nবাবার নামের খোঁজে পাপিয়া\nযৌন হয়রানিতে জড়িতদের গ্রেফতার দাবিতে সমাবেশ\nশহীদ বুদ্ধিজীবীদের বিনম্র শ্রদ্ধায় স্মরণ\nফেসবুক নিয়ে সতর্ক কুসুম শিকদার\nটি-টুয়েন্টি দলে মিঠুন, বাদ রাহি-মোসাদ্দেক


ফেব্রুয়ারি 26, 2017 ফরেক্স ট্রেড লেখক মোজাম্মেল উদ্দিন 95137 দর্শকরা\nউপাত্তের যৌক্তিক গঠন ও বিভিন্ন উপাত্ত উপাদানের মধ্যে সম্পর্ক বোঝার জন্য বিভিন্ন উপাত্ত মডেল উইলিয়ামস পার্সেন্ট রেঞ্জ ব্যবহার করা হয়, যেমন - বস্তুভিত্তিক, রেকর্ডভিত্তিক ও বস্তু-সাম্পর্কিক। ড. ব্লুমফিল্ড বলেন, এর মধ্যে অধিকাংশ উপসর্গ মানসিক হলেও গাঁজার টিএইচসি যে কিছু মানুষের মধ্যে শারীরিকভাবেও আসক্তি তৈরি করতে পারে তার যথেষ্ট প্রমাণ রয়েছে।\nসম্প্রতি আইডিসি এর এশিয়ার একটি মতে জাপানের অঞ্চল ছাড়া এশিয়া প্যাসিফিক ছাড়া এশিয়া এন্টারপ্রাইজ (ইএ) এন্টারপ্রাইজ অ্যাপ্লিকেশন (ইএ) বৃদ্ধির জন্য একটি গুরুতর চালিত হবে। / প্রশান্ত মহাসাগরীয় এন্টারপ্রাইজ অ্যাপ্লিকেশন ট্র্যাকার। APeJ এন্টারপ্রাইজ অ্যাপ্লিকেশন সফটওয়্যার বাজারে 2012 সালে 9% বৃদ্ধি কিন্তু 2013 সালে মাত্র 5. আরও পড়ুন » শালিখা উপজেলাকে ১৬ ডিসেম্বর ২০১৬ খ্রিঃ তারিখের মধ্যে ডিজিটাল উপজেলা হিসেবে ঘোষণা করার লক্ষ্যে উপজেলা ডিজিটাল সেন্টার চালু ও হস্তান্তরিত বিভাগসমূহের সকল সেবাকে একটি জায়গা থেকে প্রদান করার উদ্দেশ্যে উপজেলা ডিজিটাল সেন্টারকে ওয়ান স্টপ সার্ভিস সেন্টার হিসাবে ব্যবহার।\nআমরা মধ্যে যারা ফরেক্সে এ উইলিয়ামস পার্সেন্ট রেঞ্জ নতুন তাদের ফরেক্স সম্মন্ধে জ্ঞান অর্জনের চেয়ে একাউন্ট ডবল করার প্রতিযোগিতা বেশি করতে দেখা যায়। আর একাউন্ট ডবল করার প্রতিযোগিতায় নতুনরা জ্ঞান অর্জনে ও ট্রেড প্রেক্টিসের কথায় দেখছি ভুলে এখন রিয়েল ট্রেডিং এ ইনভেষ্ট করছে। কিন্তু এই without ডেমো প্রেক্টিসের কারণে তাদের লস বেড়ে যাচ্ছে এবং ট্রেডে পরাজিত হবার কারণ হয়ে দাঁড়িয়েছে। তবে এটা সত্য যে আমরা ডেমোতে বেশি দিন ট্রেড করতে পারিনা, আর করার পরেও এটা লক্ষ্য করা যায় আমরা আসলে ট্রেডের জন্য উপযুক্ত হয়ে উঠি না। এর কারণ হল আমরা ডেমো ট্রেডিংকে সিরিয়াসলি নেই না। একটি ব্রোকার-ডিলারশিপ প্রতিষ্ঠান এবং এর কাঠামোগত বিভাগ পরিচালনার উন্নতি।\nসম্ভবত গম্ভীরভাবে জোরালোভাবে নিহত বরাদ্দ, কিন্তু একটি কুলুঙ্গি যে ব্যবসাটি কোন একটি সময়ে 30,000 চেয়ে বেশি বড় ব্যয়ের প্রয়োজন হয় না, এবং একটি বিশাল প্রচেষ্টা প্রয়োজন হয় না, কিন্তু আপনি একটি গাড়ী বা কুরিয়ার প্রয়োজন জন্য অনেক কাজ। এটা চীন সঙ্গে পণ্য ব্যবসা সম্পর্কে। চীন থেকে 3000 রুবেল জন্য চীনা ayfon উইলিয়ামস পার্সেন্ট রেঞ্জ অনেক কিনতে,9000 রুবেল জন্য নির্মিত ল্যান্ডিং মাধ্যমে বিক্রি। প্রথাগত কোন ঝুঁকি আছে, প্রসবের উপর নগদ পেতে শুধুমাত্র refusals, প্রতিটি অস্বীকার আপনি 300- 600 রুবেল নেভিগেশন পড়ে সঙ্গে। গড়, প্রতি মাসে 50,000 রুবেল একটি আমানত 200,000 - 500,000 রুবেল উত্থাপিত হতে পারে। উপযুক্ত এক নির্বাচন করুন। আপনি জানেন যে অফিস অফিসের জন্য ডায়নামিক নির্বাচন করা ভাল।\nসোহিনী বললে, “যা বলুন, মন থেকে ভয় যায় না। মেয়েলিবুদ্ধি বিধাতার আদি সৃষ্টি। যখন বয়স অল্প থাকে, মনের জোর থাকে, তখন সে লুকিয়ে থাকে ঝোপেঝাপে, যেই রক্ত আসে ঠাণ্ডা হয়ে, বেরিয়ে আসেন সনাতনী পিসিমা। তার আগেই আমার মরবার ইচ্ছে রইল।” পলিভিনাইল ক্লোরাইড উপকরণের ভিত্তিতে আরো সুবিধাজনক বিকল্পগুলি ঢালাই করা হয়। তারা বহি এবং অভ্যন্তর প্রসাধন জন্য ব্যবহার করা যেতে পারে। এই প্যানেল বাস্তব এবং একটি দীর্ঘ সেবা জীবন আছে, কিন্তু তারা অপূর্ণতা ছাড়া হয় না। প্রস্থ প্লাস্টিকের ঢাল 25 সেন্টিমিটার। যদি খোলার গভীরতা এই চিত্রটিকে ছাড়িয়ে যায় তবে প্যানেলে যোগ দিতে হবে, যার ফলে তারা খুব নান্দনিক চেহারা অর্জন করে না।\nআপনি আপনার নিজের অক্ষর উদ্ভাবন করতে পারেন। কাগজ তাদের শীট একটি শীট আঁকা। কাগজ টেমপ্লেটে প্রথমে কার্টাকে বাড়ান - কনট্যুরগুলি কাঠের বোর্ডে স্থানান্তর করুন এবং কেটে দিন। বা শিশুদের রং ছবি খুঁজে - এবং একটি বৃহত আকারে তাদের redraw। তাদেরকে উপর স্থাপন করা বিজ্ঞাপন একটি বিশাল সংখ্যা হিসাবে ইন্টারনেটে সবচেয়ে বড় কাজ সাইটগুলি সম্পর্কে ভুলবেন না উচিত। সহ আপনি দূরবর্তী অবস্থান থেকে ইন্টারনেটের মাধ্যমে কাজ খালি খুঁজে পেতে সক্ষম হবে।\nএক পর্যায়ে স্যার হিউ বুঝলেন, শুধু পাখি বিষয়েই নয়, অন্যান্য বহু বিষয়েও নিশ্চয়ই এ রকম অনেক প্রশ্ন আছে যার উত্তর আয়ারল্যান্ড তথা ইওরোপে অমীমাংসিত আছে। চায়ের দোকানে, বিয়ার খাওয়ার পাব (Pub)-এ, অফিসে লাঞ্চ আওয়ারে অথবা বাড়িতে ডিনার পার্টিতে এ রকম তর্ক নিশ্চয়ই প্রতিদিনই হয়। সুতরাং এমন একটা বই যদি হয় যেখানে বিভিন্ন রেকর্ডের সব লিস্ট থাকবে তাহলে সেটি নিশ্চয়ই জনপ্রিয় হবে। 1. জলের টাওয়ারটি পশ্চিম ও দক্ষিণ-পশ্চিম দিকের ভবনের দিক হতে হবে।\nবিতান সিগারেট শেষ করলে আহিরী বলল, ‘‘কোথায় যাবে?উইলিয়ামস পার্সেন্ট রেঞ্জ ’’ চার অ্যালুমিনিয়াম বন্ধনী 30 সেমি দীর্ঘ।\nআর তাই যে উইলিয়ামস পার্সেন্ট রেঞ্জ কোনো মৃত্যুদণ্ডের আগে সুগভীরভাবে বিবেচনা করতে হবে পুলিশের অভিযোগ এবং আদায় করা স্বীকারোক্তিসমূহের বস্তুনিষ্ঠতা। আর যেহেতু পুলিশের কর্মকাণ্ডের ফলে মিসক্যারেজ অফ জাস্টিসের সম্ভাবনা থেকেই যায় সেহেতু মৃত্যুদণ্ড বিলুপ্ত হওয়া উচিত। তারপর প্যানেল Fasteners সঙ্গে সংশোধন করা হয়।\nউইন্ডোজের 64-বিট সংস্করণে চালানোর উইলিয়ামস পার্সেন্ট রেঞ্জ জন্য কম্পিউটারের জন্য 64-বিট প্রসেসর থাকা আবশ্যক। উইন্ডোজ ভিস্তা 64-বিট সংস্করণে অতিরিক্ত মেমরি ব্যবহার করতে, আপনার কম্পিউটারে অন্তত4গিগাবাইট RAM প্রয়োজন। বিশ্লেষণাত্মক এবং প্রযুক্তিগত সরঞ্জামগুলির সাথে পেশাগতভাবে সজ্জিত ট্রেডিং টার্মিনাল, যার মাধ্যমে আপনি সবচেয়ে সঠিক বাজার পূর্বাভাস তৈরি করতে পারেন


জাতির জন্য একটা সামগ্রিক রূপকল্প থাকতে হয় | প্রথম আলো\nআপডেট: ২৬ মার্চ ২০২০, ৮:৩৩\nরওনক জাহান। সেন্টার ফর পলিসি ডায়ালগের ডিস্টিংগুইশ ফেলো। মার্কিন যুক্তরাষ্ট্রের কলাম্বিয়া বিশ্ববিদ্যালয়ের সাবেক অধ্যাপক। স্বাধীনতার ৪৯তম বার্ষিকী উপলক্ষে তিনি প্রথম আলোর সঙ্গে কথা বলেছেন এই দীর্ঘ সময়ে আমাদের অর্জন, ব্যর্থতা ও প্রত্যাশা নিয়ে। সাক্ষাৎকার নিয়েছেন মিজানুর রহমান খান\nপ্রথম আলো: একাত্তরের ২৩ মার্চের কথা আপনার মনে আছে?\nরওনক জাহান: হ্যাঁ, খুব মনে আছে। সেদিন আমার ছোট বোন নতুন জাতীয় পতাকা সেলাই করেছিল, সেই পতাকা আমরা আমাদের বাসায় তুলেছিলাম। সেদিনই ভেবেছি, স্বাধীন হয়ে গেছি। কিন্তু সেদিন মানুষের যে চেতনা ছিল, তার সঙ্গে আজকের মিল খুঁজি।\nপ্রথম আলো: দুই মার্চের মধ্যে বড় তফাত কী? চাওয়া-পাওয়ার?\nরওনক জাহান: তখন এ দেশের মানুষ ছিল দরিদ্র, শিক্ষার হার ছিল কম। তখন বড় আশঙ্কা ছিল বাংলাদেশের অর্থনৈতিক ও সামাজিক উন্নতি কেমন হবে? এখন দেখি সেসব বিষয়ে আমাদের বেশ ভালোই উন্নতি হয়েছে। ১৯৭৩ সালে শ্রীলঙ্কা গিয়েছিলাম। সকালবেলায় চোখে পড়ল, মেয়েরা লাইন দিয়ে স্কুলে যাচ্ছে। তখন দুঃখ হলো শ্রীলঙ্কা অত উন্নত দেশ নয়, তবু মেয়েরা ইউনিফর্ম পরে স্কুলে যাচ্ছে। আর আমাদের এই চিত্র নেই। এখন গ্রামে-গঞ্জে তো আমরা এই দৃশ্য দেখি। অতএব আমাদের অনেক চাওয়া পূর্ণ হয়েছে। কিন্তু যেখানে অপূর্ণতা রয়ে গেছে, সেটা হচ্ছে আমাদের রাজনৈতিক ও শাসনব্যবস্থার ব্যাপারে। ১৯৭১ সালে গণতন্ত্র বা রাজনীতি নিয়ে আমাদের মনে কোনো দুশ্চিন্তা ছিল না। পাকিস্তানের ২৩ বছর আমরা গণতন্ত্রের জন্য সংগ্রাম করেছি। একটি অসাম্প্রদায়িক দেশ চেয়েছি। ধনী-দরিদ্রের তফাত থাকবে না। কিন্তু গণতন্ত্র, সুরাজনীতি ও সুশাসন নিয়ে দুশ্চিন্তা ছিল না। অথচ আজ ঘটেছে উল্টো। বরং গণতন্ত্রের অবনতি ঘটছে। শুরুতেই তিন-চার বছরের মাথায় আমরা সামরিক শাসনে পড়লাম। অবশ্য তারপর আমরা গত ৩০ বছর নির্বাচনী গণতন্ত্র অনুশীলন করলাম। তদুপরি গণতন্ত্র ও সুশাসনের ব্যাপারে উন্নতি নেই।\nপ্রথম আলো: এর কারণগুলো কী? আশু প্রতিকার\nরওনক জাহান: বাংলাদেশের ২৫ বছর পূর্তিতে বাংলাদেশের গণতন্ত্রহীনতা নিয়ে যা লিখেছিলাম, তার তেমন কোনো পরিবর্তন হয়নি। কিছুটা অবনতি ঘটেছে। কারণগুলো বিস্তারিত আলোচনার বিষয়। সেখানে রাজনৈতিক দলগুলোর বড় ভূমিকা আছে। তাদের মধ্যে গণতন্ত্রের চর্চা থাকতে হবে। অনেকগুলো চেক অ্যান্ড ব্যালান্সের বিষয় রয়েছে। শক্তিশালী নাগরিক সমাজ থাকা দরকার। তবে যখন স্বাধীন হলাম, তখন থেকেই আমাদের প্রাতিষ্ঠানিক দুর্বলতা ছিল। নাগরিক সমাজও দুর্বল ছিল। কিন্তু সেসব শক্তিশালী করার পরিবর্তে আমরা একটা ব্যক্তিকেন্দ্রিক অ্যাডহক সমাধানে গিয়েছি। তারপর ক্রমাগতভাবে আমরা প্রতিষ্ঠানগুলোকে দুর্বল করেছি।\nপ্রথম আলো: এসব দুর্বলতা নিয়ে ১৯৯০ সালে আমরা সামরিক স্বৈরাচারকে বিদায় দিয়েছি। তদুপরি উন্নতি থেমে থাকেনি। এখন প্রশ্ন উঠছে, এগুলো খুব জরুরি কি না? কারণ, এগুলো দুর্বল রেখেও মধ্যম আয়ের দেশে, বড় প্রবৃদ্ধির দিকে দেশকে নিয়ে যাওয়া যায়।\nরওনক জাহান: উন্নয়ন বলতে কিছু অর্থনৈতিক প্রবৃদ্ধি হয়তো বেড়েছে। কিন্তু আমাদের ভাবতে হবে, পঞ্চাশ ও ষাটের দশকে যখন আমরা স্বাধিকার আন্দোলন করেছিলাম এবং ১৯৭১ সালে যখন স্বাধীনতার সংগ্রাম করেছিলাম, তখন আমাদের লক্ষ্য কী ছিল? জাতির\nজন্য একটা সামগ্রিক রূপকল্প থাকতে হয়। এর পরিবর্তে আয় দিয়ে যাচাই করা একটি সংকীর্ণ দৃষ্টিভঙ্গি। বেশি আয়, আয়েশ, দালানকোঠা, রাস্তাঘাট দিয়ে সেই স্বপ্নের গণতান্ত্রিক, অসাম্প্রদায়িক শোষণহীন ব্যবস্থা পরিমাপযোগ্য নয়। আমরা অবশ্যই সবাই উন্নয়ন চাইছি। কিন্তু একই সঙ্গে আমরা সুশাসন, একটি সিস্টেমের মধ্যে থাকতে চাই। এই যে যুক্তি দেওয়া হচ্ছে দুর্নীতি থাকুক, উন্নয়ন হোক। কিন্তু দুর্নীতি বিপুলসংখ্যক মানুষের ক্ষতি করে। আমরা তো একটা দুর্নীতিগ্রস্ত ব্যবস্থার মধ্যে থাকতে চাই না। রাষ্ট্রবিজ্ঞানে আমরা বলি, আইনের\nশাসন চাই, ব্যক্তি শাসন নয়। তার কারণ, ব্যক্তি ক্ষণস্থায়ী, আইন স্থায়ী।\nপ্রথম আলো: এই কথাগুলো পণ্ডিতজনেরা বলেন এবং পাঠ্যপুস্তকে থাকে। সমকালীন বাংলাদেশে গুণীজনেরাও এটা কম মানছেন বা এতে বিশ্বাস হারাচ্ছেন বলে প্রতীয়মান হয়। দক্ষিণ কোরিয়া, সিঙ্গাপুর, মালয়েশিয়া কর্তৃত্ববাদী শাসনে তৈরি।\nরওনক জাহান: কিন্তু আপনি তাই বলে আইনের শাসনের সঙ্গে কর্তৃত্ববাদী শাসন মিশ্রিত করতে পারেন না। আপেল ও কমলালেবুর মিশ্রণ ঘটে না। কেউ কর্তৃত্ববাদী হতে পারেন, কিন্তু সেখানে সেই সঙ্গে শাসনের জন্য তাঁরা একটা দৃশ্যমান এবং বিশ্বাসযোগ্য সিস্টেম ও রুলস তৈরি করেছেন। এভাবে আইনের শাসন প্রতিষ্ঠা করেছেন। আফ্রিকায় কিছু দেশে দেখি, কর্তৃত্ববাদী শাসনই আছে, কিন্তু দৃশ্যমান আইনের শাসন নেই। সিঙ্গাপুরে কর্তৃত্ববাদী শাসন রয়েছে। কিন্তু তারা একটি আইনের শাসন দৃশ্যমান করতে পেরেছে। একটি সিস্টেম ও আইনের শাসনের মাধ্যমে সিঙ্গাপুর ও দক্ষিণ কোরিয়ায় টেকসই উন্নয়ন হয়েছে।\nপ্রথম আলো: তাহলে কি আপনি বলবেন বাংলাদেশে সেই সিস্টেমের ঘাটতি রয়েছে? আর অনেকে আমাদের সিস্টেমহীন কর্তৃত্ববাদী ব্যবস্থা নিতে বলছেন। অনেকে বলছেন, গণতন্ত্র কম নাও, বেশি নাও উন্নয়ন।\nরওনক জাহান: (হাসি) আমাদের তো বলা হচ্ছে, আমাদের দুটোই আছে।\nপ্রথম আলো: আপনার তাতে সায় আছে কি?\nরওনক জাহান: আমাদের সুশাসন, আইনের শাসন ও গণতন্ত্রে অনেক ঘাটতি রয়েছে। আপনি যদি দেখেন, ১৯৯০-এর দশক থেকে যত ধরনের গণতন্ত্রবিষয়ক সূচক পৃথিবীর যখন যেখানে তৈরি হয়েছে, তাতে সব সূচকেই আমরা নিচের দিকে। বিশেষ করে আইনের শাসনে আমরা একদম ওপরে উঠতেই পারছি না। নব্বইয়ের দশকে আমরা বাক্‌স্বাধীনতা ও নাগরিক সমাজের সূচক, যাকে আমরা কণ্ঠস্বর সূচক বলি, তাতে কিছুটা ওপরে উঠেছিলাম। সেখান থেকেও আমরা পড়ে যাচ্ছি।\nপ্রথম আলো: শুধু রাজনীতিবিদদের দায়ী করবেন? নাকি নাগরিক সমাজ, গণমাধ্যম বা সমাজের অন্য অংশীজনেরও তাতে দায় রয়েছে?\nরওনক জাহান: দায় সবারই আছে। কিন্তু যখন যারা রাষ্ট্রক্ষমতায় থাকে,তখন তাদের একটা অগ্রণী ভূমিকা পালন করতে হয়।\nপ্রথম আলো: বিশ্বব্যাপী গণতন্ত্রের ঘাটতি বা মৃত্যুঘণ্টা, যা আমরা প্রতিনিয়ত দেখি, শুনি।\nরওনক জাহান: এটা ঠিক যে বিশ্বব্যাপী গণতন্ত্রের সংকট চলছে। ডোনাল্ড ট্রাম্পের মতো একজন ব্যক্তি গণতান্ত্রিকভাবে নির্বাচিত হয়েছেন। নরেন্দ্র মোদি ও দুতার্তে গণতান্ত্রিকভাবে নির্বাচিত হয়েছেন। একটা দীর্ঘ সময় সামনের সারিতে থাকা উদারনৈতিক লোকেরা কেবল নির্বাচননির্ভর গণতন্ত্রে মোহাচ্ছন্ন থেকেছেন। ৩০ বছর ধরে এ দেশে উদারনৈতিক গণতান্ত্রিকমনা লোকের সামনেও গণতন্ত্রের সমূহ ঘাটতি ঘটে গেছে। কিন্তু গণতন্ত্রের এসব ঘাটতির ব্যাপারে ততটা সোচ্চার হননি এই উদারনৈতিক গণতন্ত্রীরা। এখনকার শূন্যতা, সেই নীরবতার ফল।\nপ্রথম আলো: ভারতে কংগ্রেস দীর্ঘকাল শাসন করেছে। সেখানে টানা নির্বাচননির্ভর গণতন্ত্র। কখনো সংবিধানের ভেঙে পড়াও দেখেনি। তদুপরি সেখানে তো ধর্মীয় জাতীয়তাবাদীদের উত্থান ঘটল। আমরা তার সম্ভাব্য প্রভাবে ভয় পাব না?\nরওনক জাহান: আমরা যদি ইংল্যান্ড বা আমেরিকার মতো উদারনৈতিক গণতান্ত্রিক রাষ্ট্রের দিকে তাকাই, তাহলে দেখি তারা সিভিল ও রাজনৈতিক অধিকারের অনেক কথাই বলছে। কিন্তু বাস্তবে তারা (ভারতসহ) দেখাচ্ছে, কিছু লোকের হাতেই অনেক টাকাপয়সা, সম্পদ জমে যাচ্ছে। ভারতে ওপরে নির্বাচন, আড়ালে পেশি ও টাকার খেলা চলেছে। অথচ পঞ্চাশের দশকে আমাদের এখানে যাঁরা নির্বাচিত হয়েছিলেন, তাঁরা এই খেলা চিনতেন না। টাকার খেলায় আমেরিকা এতটাই ওপরে যে টাকা না থাকলে কারও জন্য প্রাইমারির কপাট বন্ধ। উদারপন্থীরা দেখেছিলেন, গণতন্ত্রের মূল অনুষঙ্গগুলোতে (ইনস্ট্রুমেন্ট) দুর্নীতি ঢুকে পড়েছিল, কিন্তু তারা নির্বিকার থেকেছে। এর ফলে আজ ডেমাগগ বা বাগাড়ম্বরকারীরা মানুষকে যা-তা বুঝিয়ে ‘নির্বাচিতের’ তকমা জুটিয়ে নিচ্ছে। এ থেকে বেরোতে হলে শুধু রাজনৈতিক গণতন্ত্র নয়, অর্থনৈতিক গণতন্ত্র লাগবে। আর্থিক গণতন্ত্রের মানে একদমই এক দিনের ভোট দেওয়ার বিষয় নয়। যাঁরা ভোট দিচ্ছেন এবং যাঁরা নির্বাচিত হচ্ছেন। তাঁদের মধ্যে অর্থনৈতিক দূরত্ব ক্রমাগত বাড়ছে। জনপ্রতিনিধিরা সাধারণ জনগণের সুখ-দুঃখ কতটা জানেন, তাদের উন্নতির জন্য কতটা চেষ্টা করছেন, সেটা দেখতে হবে। এসব বুঝে দরকারি পদক্ষেপ নিতে উদারপন্থী সচেতন মহল খুব বেশি দেরি করে ফেলেছে। তাই গোটা বিশ্বেই একটা ধস নেমেছে। বিশ্বটাই এখন এক গভীর রাজনৈতিক সংকটে।\nপ্রথম আলো: একেক দেশের রাজনীতি একেক রকম থাকবে। কিন্তু আমাদের ঘাটতি গভীরতর করতে কে বেশি ভূমিকা রাখল? বৈশ্বিক নাকি অভ্যন্তরীণ কারণ?\nরওনক জাহান: কোভিড-১৯ পরিস্থিতি আমাদের দেখাচ্ছে যে পৃথিবী থেকে আমরা বিচ্ছিন্ন নই। বিশ্বায়ন ও বৈশ্বিক প্রভাব সবখানেই রয়েছে। আমি বলব, আমাদের যেটা সমস্যা, সেটা গোড়াতেই আমাদের দলসহ প্রাতিষ্ঠানিক দুর্বলতা থাকা এবং তা আর মেরামত করতে অপারগ থাকা। ভারতে স্বাধীনতার পরে বহু বছর ধরে তারা স্বাধীনভাবে মতপ্রকাশের একটা সুযোগ পেয়েছিল। ও রকম একটা সুযোগ আমরা কখনোই প্রায় পাইনি। তাই আজকের সংকটের মধ্যেও সেখানে একটা প্রতিবাদী কণ্ঠস্বর, সড়কে মানুষ দাঁড়াতে পারে। শাহিনবাগ তার সর্বশেষ উদাহরণ। আমরা এমনটা পারি না।\nপ্রথম আলো: আপনি গোড়ার দুর্বলতার ওপর এতটা জোর দিচ্ছেন?\nরওনক জাহান: নিশ্চয়। যদি তারা গোড়ায় খুবই শক্তিশালী থাকত, তাহলে ১৯৭৫ সালে এত সহজে সেনাবাহিনী ক্ষমতা নিতে পারত না। আমাদের সব প্রতিষ্ঠানই দুর্বল ছিল, রাজনৈতিক দল, প্রশাসন, সামরিক বাহিনীতে অনেক কোন্দল ছিল। মাস মবিলাইজেশনের সামর্থ্য শুধু দলেরই থাকে, পঁচাত্তরে যা কাজে আসেনি।\nপ্রথম আলো: সাম্প্রতিক কালে একজন মার্কিন গবেষক বলেছেন, বাংলাদেশে রক্ষণশীল ইসলামের উত্থান ঘটছে।\nরওনক জাহান: ওই গবেষক হয়তো একটা সমীক্ষার ভিত্তিতে এ সিদ্ধান্তে পৌঁছেছেন। কিন্তু আমাদের দেশে আমরা অনেক সময় অনেক কথা বলি, যা অনুমাননির্ভর।\nপ্রথম আলো: এবার আমরা স্বাধীনতা দিবস উদ্‌যাপন করছি মুজিব বর্ষে। সুতরাং এর একটি ভিন্ন মাত্রা রয়েছে। আপনি কীভাবে দেখছেন?\nরওনক জাহান: আমি বঙ্গবন্ধুকে নিয়ে অনেক পড়ছি। লিখছিও। তাঁর অসমাপ্ত আত্মজীবনী ও আমার দেখা নয়াচীন, তাতে তিনি দেখিয়েছেন যে তখনকার সময়ে কী করে কিছু লোক টাকাপয়সা খেয়ে ইসলামকে ভুলভাবে ব্যাখ্যা করেছে। তখন তিনি অত্যন্ত সাহসিকতার সঙ্গে এর বিরুদ্ধে বলতে পেরেছিলেন। তিনি বারবার বলে গেছেন যে ইসলাম তো বলেনি, দ্বিমত পোষণের জন্য কাউকে খুন করা যায়। তিনি ইসলামের উদারনৈতিক ব্যাখ্যা দিতে পেরেছিলেন। এবং যাঁরাই স্বাধিকার আন্দোলনের সঙ্গে ছিলেন, তাঁরা সেটাকে ধারণ করেছিলেন। তাঁরাও সবাই এমনই চিন্তার অধিকারী ছিলেন। তাঁরা বলতেন, ধর্মের অনুশীলন একটি ব্যক্তিগত ব্যাপার। রাষ্ট্রে সব নাগরিকের সমান অধিকার। এখন খালি চোখে আমি যে পরিবর্তনটা দেখি, আমাদের দেশের মানুষ অতীতে ধর্মকর্ম পালন করতেন সাধারণভাবে। কিন্তু আমরা এখন দেখি এর একটা বাহ্যিক বিষয় আছে। মানুষ বেশ খরচ করে। লৌকিকতানির্ভর ধর্মকর্ম করেন অনেক মানুষ। আগে মেয়েরা নীরবে মাথায় কাপড় দিতেন। এখন হিজাবের ব্যাপক ব্যবহার। অবশ্য এটা দেখেই এই উপসংহারে পৌঁছানো যাবে না যে মেয়েরা হিজাব পরছে, তাই তারা রক্ষণশীল হয়ে যাচ্ছে। হিজাব পরা মেয়েরাও তো ভীষণ স্মার্ট। সাহসিকতার সঙ্গে তারা বাকপটু, জীবন সম্পর্কে তাদের রয়েছে স্বচ্ছ দৃষ্টিভঙ্গি। আমি এটাও শুনেছি যে গ্রামগঞ্জে নারীর বিরুদ্ধে অনেক সহিংসতা বেড়ে গেছে। আর তাই সুরক্ষার জন্য তারা হিজাব পরাকে গুরুত্ব দিচ্ছে। তাই কিছু বিষয় দেখেই সমাজ রক্ষণশীলতার দিকে যাচ্ছে, সেটা বলা যায় না।\nপ্রথম আলো: ধর্মীয় গোষ্ঠীর সঙ্গে অন্যায্য আপসকামিতা।\nরওনক জাহান: আগের থেকে বিরাট যে তফাত দেখতে পাই, বৈচিত্র্যকে মানুষ অনেক বেশি সহিষ্ণুতার সঙ্গে দেখত। সেই যুগে আমরা ভাবিনি যে একজন মুসলমান আরেকজন মুসলমানের কাছে প্রমাণ দিতে হবে যে সে গুড মুসলিম কি না। আমরা সে যুগে মুরতাদ কথাটাই শুনিনি। আমি এখন যেটা দেখতে পাই সেটা হচ্ছে, সহিষ্ণুতা কমেছে। একজন মুসলমান কিছু ক্ষেত্রে কত সহজেই শুধু তার বিবেচনায় ভালো মুসলিম নয় বলেই তাকে সে খুন করতে পারে। ধর্মীয় লোকাচার আড়ম্বরপূর্ণ হয়েছে। কথা হচ্ছে, এই যাঁরা এমনটা করছেন, তাঁদের কি রক্ষণশীল বলব নাকি বলব না? আধুনিক সমাজব্যবস্থায় মেয়েরা স্কুল-কলেজে যাচ্ছে, চাকরিতে যাচ্ছে। এ নিয়ে আসলে আমাদের আরও গবেষণা, সমীক্ষা এবং আলোচনা হওয়া দরকার।\nপ্রথম আলো: আমাদের যে গণতন্ত্রের ঘাটতি চলছে, তার কোনো প্রভাব কি এ–সংক্রান্ত ধ্যানধারণার মধ্যে পড়েছে?\nরওনক জাহান: আমি যে নেতিবাচক দিকটার দিকে পুনর্বার গুরুত্ব দেব, সেটা হলো সমাজে অসহিষ্ণুতা বৃদ্ধি পাওয়া। সেটা শুধু ধর্মের জায়গা থেকে নয়, রাজনৈতিকভাবেও ভিন্নমত পোষণকারীদের বিষয়ে অসহিষ্ণুতার প্রকাশ ঘটছে। গণতন্ত্র মানেই হলো যে আপনি ভিন্নমত মানবেন। বহুত্ববাদ মানবেন। সামাজিক বৈচিত্র্য মানবেন। আপনি আমাকে একজন তাত্ত্বিক বলতে পারেন। কিন্তু কথাটা হচ্ছে যে ‘সংখ্যালঘুর সম্মতির ভিত্তিতে সংখ্যাগরিষ্ঠের শাসন হলো গণতন্ত্র।’ কিন্তু সংখ্যালঘু ও তাদের ভিন্নমতের প্রতি অসহিষ্ণুতা বেড়ে গেলে আর গণতন্ত্র থাকল না।\nপ্রথম আলো: বাংলাদেশের প্রধান বিরোধী রাজনৈতিক দল নানাভাবে নিস্তেজ অবস্থায় রয়েছে। এমন চেপে রাখা দীর্ঘায়িত হলে কোনো বিপদ আসতে পারে কি না?\nরওনক জাহান: ১৯৯১ সালের পর থেকেই দুটি বড় রাজনৈতিক দলের মধ্যে যখন ক্ষমতা বণ্টন চলছিল, তখন মনে হয়েছিল এটা একটা ভালো দিক। আমরা হয়তো একটা দ্বিদলীয় ব্যবস্থার দিকে যাচ্ছি। তখন একে অপরকে নিয়ন্ত্রণ করবে। অনেক সমাজেই প্রধানত দুটো বিপরীত আদর্শের বৃহৎ দল থাকে। কিন্তু গণতান্ত্রিক পরিবেশে তাদের মধ্যে একটা সমঝোতা থাকে। বিএনপির ভারতবিরোধিতা এবং ধর্মাশ্রয়ী সাংস্কৃতিক পরিমণ্ডল ছাড়া অর্থনৈতিক ক্ষেত্রে দুই বড় দলের তফাত নেই। বাক্‌স্বাধীনতা যদি থাকে, তাহলে এই সব ভিন্নমত নিয়ে আলোচনা করা যায়। আলোচনা করেই ধর্মীয় এবং অন্যান্য উগ্রবাদকে হারানো যায়। আমরা গণতান্ত্রিকভাবেই ধর্মান্ধতাকে পরাস্ত করেছিলাম সত্তরের নির্বাচনে। অসমাপ্ত আত্মজীবনীতেও এ কথাই বলা। বঙ্গবন্ধুর কাছে যখন জানতে চাওয়া হলো তখন তিনি বললেন যে বিরোধী দলের দরকার রয়েছে। কারণ, বিরোধী দল না থাকলে ক্ষমতাসীন দল স্বৈরতান্ত্রিক হয়ে যায়।\nপ্রথম আলো: আপনি বঙ্গবন্ধু থেকে অনেক পড়েছেন। কিন্তু আজকে আমাদের পাঠকদের জন্য এমন কিছু বিষয় বলুন, যা সমকালীন বাংলাদেশের জন্য তাৎপর্য রয়েছে।\nরওনক জাহান: আমাদের জাতীয় চার নীতির বিষয়ে তাঁর বোঝাপড়াটা তিনি অসমাপ্ত আত্মজীবনীতে বলেছেন। তিনি বারবার বলেছেন, প্রেস ফ্রিডম দিতে হবে। এটা আপনি কারাগারের রোজনামচা পড়লেও দেখতে পাবেন। কারণ, তিনি বলেছেন, আমরা গণতান্ত্রিক ও সাংবিধানিক রাজনীতিতে বিশ্বাসী। আর সে কারণেই বাক্‌স্বাধীনতা, সমাবেশের স্বাধীনতা থাকতে হবে। ১৯৪৯ থেকে ১৯৫২ পর্যন্ত তাঁকে যে কারাগারে রাখা হয়েছিল, তা তাঁর বিরুদ্ধে কোনো সুনির্দিষ্ট অভিযোগ ছাড়াই জননিরাপত্তা আইনে। সিভিল রাইটসের ওপরে বঙ্গবন্ধু বেশি জোর দিয়েছেন। গণতন্ত্র ও ভোটের ওপর জোর দিয়েছেন। কারণ, তিনি মনে করতেন যে প্রতিষ্ঠানকে জনপ্রতিনিধিত্বশীল হতে হবে। গণতন্ত্র ও ভোটের অধিকার নিয়ে অনেক লেখা আছে। তিনি লিখেছেন যে পাকিস্তান আন্দোলন তিনি করেছিলেন। কিন্তু বারবার লিখেছেন, খাজা নাজিমুদ্দিনের মুসলিম লীগ ভূস্বামীদের। আর আমরা গণতন্ত্র চাইছি কৃষকদের মুখে হাসি ফোটানোর জন্য। তাঁর অসমাপ্ত আত্মজীবনী ও আমার দেখা নয়াচীন-এ এসব বিষয় খুব পরিষ্কার। তিনি লিখেছেন, ‘আমি কমিউনিস্ট নই। কিন্তু আমি সমাজতন্ত্রে বিশ্বাস করি।’ প্রশ্ন হলো, সমাজতন্ত্র বলতে তিনি কী বুঝেছিলেন? কয়েকটা খুব সহজ বিষয়। ধনী ও দরিদ্রের মধ্যে বিরাট তফাত থাকবে না। সেটা তিনি পঞ্চাশের দশকে বলেছেন। বাংলাদেশের স্বাধীনতার পরেও বলেছেন। মানুষ ও মানুষের মধ্যে একটা বিরাট অর্থনৈতিক বৈষম্য থাকতে পারবে না।\nপ্রথম আলো: সেই বৈষম্য পাহাড়সমান।\nরওনক জাহান: সেটা আপনি বলতে পারেন। আজকের রাজনৈতিক ডিসকোর্স থেকে শোষণমুক্ত সমাজ প্রতিষ্ঠা ও শোষণ-শোষকের কথা একদম উঠে গেছে। অথচ বারবার তিনি লিখেছেন, জমিদার ও মহাজনেরা শাসকশ্রেণি। এই গরিব লোকদের এই শোষণের হাত থেকে উদ্ধার করতে হবে। চীনে গিয়ে তিনি দেখেছেন, চীন কৃষকদের মধ্যে ভূমি বণ্টন করেছে। চীন সব স্কুল ও স্বাস্থ্যসেবা নিশ্চিত করেছে। তিনি এসবের প্রতি তাঁর অত্যন্ত শক্তিশালী সমর্থন ব্যক্ত করেছেন। তিনি বই পড়ে সমাজতন্ত্রী ছিলেন না। তাঁর কতগুলো পরিষ্কার ধারণা ছিল। মূলমন্ত্র ছিল, ধনী-দরিদ্রের বড় তফাত থাকবে না। ক্লাস এক্সপ্লয়েটেশন থাকবে না। সরকারের দায়িত্ব সম্পদের সুষম বণ্টনের এবং স্বাস্থ্যসেবাসহ জীবনযাপনের মৌলিক উপাদানগুলো নিশ্চিতকরণের। এই বিষয়গুলো এখন স্ক্যান্ডিনেভিয়ান অনেক দেশেই দেখা যাবে। তারা গণতন্ত্রে বিশ্বাসী। আবার এই ধরনের সমাজতান্ত্রিক ধাঁচের ব্যবস্থাও নিশ্চিত করেছে। ধর্মনিরপেক্ষতার যে নীতি তিনি গ্রহণ করেছিলেন তার সারকথা ছিল, যেকোনো ধরনের সাম্প্রদায়িক সহিংসতার বিরুদ্ধাচরণ। মুসলমানরা একটা আলাদা সম্প্রদায়, তিনি সেটা স্বীকার করছেন।\nকিন্তু হিন্দু-মুসলিম বিভাজনের তিনি অত্যন্ত বিরোধী ছিলেন। তিনি লিখেছেন, পাকিস্তান হওয়ার পরে সব নাগরিকের সমান অধিকার থাকবে। এটা তিনি বাংলাদেশ স্বাধীন হওয়ার পরেও বলেছেন। বলেছেন, ধর্মনিরপেক্ষতা মানে ধর্মহীনতা নয়। সবাই নিজ নিজ ধর্ম পালন করবেন। ধর্মকে রাজনৈতিক হাতিয়ার হিসেবে ব্যবহার করা যাবে না। রাষ্ট্রভাষা বাংলা যারা চেয়েছে, তাদের পাকিস্তানিরা হিন্দুঘেঁষা হিসেবেই দেখত। শেখ মুজিব তাত্ত্বিক ছিলেন না। তিনি খেতখামার থেকে উঠে আসা মানুষের নেতা ছিলেন। যখন কাদিয়ানিবিরোধী সহিংসতা হলো, তখন তিনি শক্তভাবে বলেছেন, একজন মুসলমান আরেকজন মুসলমানকে হত্যা করতে পারে না। বলেছেন, ধর্মের নামে কাউকে হত্যা করা পাপ। সারা জীবন ধরেই তিনি এসব বিষয়ে একটা ধারাবাহিক শক্ত অবস্থানে ছিলেন। তাঁর এই বইগুলো তো সবার হাতেই রয়েছে। তাঁর কী কী নীতি-আদর্শ ছিল, সেটা তো খুবই স্পষ্ট। এখানে একটা প্রশ্ন উঠতে পারে, তিনি সারা জীবন রাজনীতি করেছেন ক্ষমতার বাইরে থেকে। কিন্তু ক্ষমতায় এসে তাঁর জন্য সেসব বাস্তবায়ন করা ছিল কঠিন কাজ।\nপ্রথম আলো: মুজিব বর্ষে আপনি বঙ্গবন্ধুর মৌলিক নীতি-আদর্শের কথা বললেন। কিন্তু তার সঙ্গে মিলিয়ে যদি আজকের আওয়ামী লীগের একটা তুলনা করেন।\nরওনক জাহান: আমি তো সেটাই বলি, ধনী-দরিদ্রের বৈষম্য ঘোচানোর যে আউটলুক তাঁর ছিল, সেখানে আওয়ামী লীগ নেই। অর্থনৈতিক উন্নতি বলতে তারা এখন অর্থনৈতিক প্রবৃদ্ধির ওপরে অনেক বেশি জোর দিচ্ছে। তারা অবকাঠামোগত উন্নয়ন, বিদ্যুৎ ও জ্বালানি সুবিধার উন্নয়নে নজর দিচ্ছে। কিন্তু বঙ্গবন্ধু যে বৈষম্য দূরীকরণের কথা বলেছিলেন, সেখানে তাদের দেখা যায় না। চূড়ান্ত বিচারে আমাদের সমাজের দিকে তাকাতে হবে। উন্নয়নের মধ্যে কী ধরনের মানুষ আমরা হয়ে উঠছি। আমাদের অনেক টাকাপয়সা হচ্ছে, এটাই তো একমাত্র লক্ষ্য হতে পারে না। বঙ্গবন্ধু এই যে একটা ধারাবাহিক অবস্থান নিয়ে রাজনীতি করেছেন, সেই বিষয়ে আওয়ামী লীগ অবস্থান নিচ্ছে না।\nপ্রথম আলো: সর্বশেষ প্রশ্ন। প্রধান বিরোধী দলের নেতা মুক্তি পেয়েছেন।\nরওনক জাহান: রাজনৈতিক সমঝোতার পথে একে একটি ভালো পদক্ষেপ হিসেবে দেখছি। এতে একটা মানবিক দৃষ্টিভঙ্গিরও প্রতিফলন ঘটেছে।\nরওনক জাহান: ধন্যবাদ।


রূপপুর বালিশকাণ্ডে গণপূর্তের সাবেক নির্বাহী প্রকৌশলীসহ গ্রেফতার ১৩ • A1NEWS24\nরূপপুর বালিশকাণ্ডে গণপূর্তের সাবেক নির্বাহী প্রকৌশলীসহ গ্রেফতার ১৩\nপ্রকাশিত ১২ ডিসেম্বর ২০১৯, ৯:২২ পূর্বাহ্ণ\nএওয়ান নিউজ: রূপপুর পারমাণবিক বিদ্যুৎ কেন্দ্র নির্মাণ প্রকল্পের আবাসিক ভবনের জন্য বালিশসহ ১৬৯ কোটি টাকার কেনাকাটায় দুর্নীতির ঘটনায় পাবনা গণপূর্ত বিভাগের সাবেক নির্বাহী প্রকৌশলী মাসুদুল আলমসহ ১৩ জনকে গ্রেফতার করেছে দুর্নীতি দমন কমিশন (দুদক)। তাদের মধ্যে ১১ জন প্রকৌশলী ও দু’জন ঠিকাদার। বৃহস্পতিবার (১২ ডিসেম্বর) দুপুরে রাজধানীর সেগুনবাগিচা এলাকা থেকে তাদের গ্রেফতার করা হয়। দুদকের ঊর্ধ্বতন সূত্র এ তথ্য নিশ্চিত করেছে।\nগ্রেফতারকৃত অন্যরা হলেন, পাবনা গণপূর্ত বিভাগের উপ-সহকারী প্রকৌশলী মো. জাহিদুল কবির, উপ-বিভাগীয় প্রকৌশলী মো. শফিকুল ইসলাম, উপ-বিভাগীয় প্রকৌশলী আহমেদ সাজ্জাদ খান, উপ-বিভাগীয় প্রকৌশলী মো. মোস্তফা কামাল, এস্টিমেটর ও উপ-সহকারী প্রকৌশলী সুমন কুমার নন্দী, সহকারী প্রকৌশলী মো. তারেক, সহকারী প্রকৌশলী আমিনুল ইসলাম, উপ-সহকারী প্রকৌশলী মো. আবু সাঈদ, উপ-সহকারী প্রকৌশলী মো. রওশন আলী, উপ-বিভাগীয় প্রকৌশলী মো. তাহাজ্জুদ হোসেন, মজিদ সন্স কন্সট্রাকশন লিমিটেডের স্বত্বাধিকারী আসিফ হোসেন ও সাজিন কন্সট্রাকশন লিমিটেডের স্বত্বাধিকারী মো. শাহাদাত হোসেন।\nপ্রসঙ্গত, রূপপুর প্রকল্পের কর্মকর্তা-কর্মচারীদের জন্য নির্মাণাধীন গ্রিনসিটি আবাসন প্রকল্পের ২০ ও ১৬ তলা ভবনের আসবাব ও প্রয়োজনীয় মালামাল কেনা ও ভবনে উত্তোলন কাজে অস্বাভাবিক ব্যয় নিয়ে গণমাধ্যমে প্রতিবেদন প্রকাশিত হয়। তারই প্রেক্ষিতে মামলা করে দুদক।


ফিরোজ-খালেদকে জিজ্ঞাসাবাদে বেরিয়ে এলো, শামীমের গডফাদার কে? – Probashi Bangla Tv\nফিরোজ-খালেদকে জিজ্ঞাসাবাদে বেরিয়ে এলো, শামীমের গডফাদার কে?\nপ্রবাসী বাংলা সংবাদ\t প্রকাশ সেপ্টে ২২, ২০১৯ ১১,৫৭৯\nগ্রেফতারের আগে ছয় মন্ত্রীকে ফোন দিয়েছিলেন টেন্ডার কিং জি কে শামীম। ঘনিষ্ঠ কজন শীর্ষ নেতার সঙ্গেও যোগাযোগের চেষ্টা করেন। কারও কাছ থেকেই তেমন কোনো সাড়া পাননি শামীম। শেষমেশ তার হাতের শেষ অস্ত্রটি কাজে লাগান। র‌্যাব কর্মকর্তাকে ঘুষের প্রস্তাব দিয়ে বসেন। বলেন, ১০ কোটি টাকা দিবো, বিনিময়ে আমাকে গ্রেফতার করা যাবে না। অফিস-বাসা কোথাও তল্লাশিও চলবে না। টেন্ডার কিং এর এমন ঘুষের প্রস্তাবে ক্ষুব্ধ হন র‌্যাব কর্মকর্তা। তার চেহারায় বিরক্তির ছাপ স্পষ্ট হয়ে ওঠে। শামীম বুঝতে পারে, এবার আর কোনো কিছুতেই শেষ রক্ষা হবে না। ধরা তাকে পড়তেই হয়েছে। সংশ্লিষ্ট সূত্র এসব তথ্য দিয়ে বলেছে, রিমান্ডে থাকা শামীমের কাছ থেকে চাঞ্চল্যকর তথ্য পাওয়া গেছে।\nএসব তথ্যে পুলিশ কর্মকর্তারাও বিব্রত হচ্ছেন। কজন মন্ত্রী ও নেতার সঙ্গে ঘনিষ্ঠ সম্পর্ক থাকায় নাম ভাঙিয়ে প্রভাব খাটাতেন সরকারের বিভিন্ন পর্যায়ে। মন্ত্রীদের বাসায় তার যাতায়াত ছিল নিয়মিত। আইন প্রয়োগকারী সংস্থার লোকজনের সঙ্গেও ছিল ঘনিষ্ঠ সম্পর্ক। তার ক্ষমতার দাপটের কাছে অসহায় ছিলেন সরকারি কর্মকর্তারা। সশস্ত্র দেহরক্ষী নিয়ে গাড়িতে হুইসেল বাজিয়ে সরকারি দফতরগুলোতে যখন তিনি ঢুকতেন, ছাত্রলীগ-যুবলীগের অনেককেই দেখা যেত তার লট বহরে। রুমে প্রবেশ করতেই কর্মকর্তাদের অনেকেই চেয়ার ছেড়ে দাঁড়িয়ে যেতেন। পিডব্লিউডিতে তার প্রবেশ ঘটে স্বেচ্ছাসেবক লীগের এক নেতার মাধ্যমে। এমনই এক পরিস্থিতিতে সময়ের সব চেয়ে আলোচিত ব্যক্তি হয়ে দাঁড়িয়েছেন এই টেন্ডার কিং জি কে শামীম। প্রশ্ন উঠেছে, টেন্ডার কিং-এর গডফাদার কে?\nগত শুক্রবার ভোর থেকেই যুবলীগ নেতা ও প্রভাবশালী ঠিকাদার গোলাম কিবরিয়া শামীম ওরফে জি কে শামীমের নিকেতনের অফিস ঘিরে রাখে র‌্যাব। এক পর্যায়ে র‌্যাবের নির্বাহী ম্যাজিস্ট্রেট সারওয়ার আলম নিকেতনে এলে শুরু হয় অভিযান, আর কার্যালয়ে তল্লাশির প্রস্তুতি। র‌্যাব কর্মকর্তাদের অভিযান ও তল্লাশি করতে বারণ করেন জি কে শামীম। এর বদলে এক কর্মকর্তাকে ১০ কোটি টাকা ঘুষ প্রস্তাব করেন তিনি। তবে সেই প্রস্তাবে রাজি না হয়ে অভিযান চালায় র‌্যাব। জব্দ করা হয় নগদ টাকা, এফডিআরসহ মাদক। তিনি এখন ডিবি হেফাজতে।\nদায়িত্বশীল সূত্র জানায়, জিজ্ঞাসাবাদে শামীম গণপূর্ত অধিদফতরের ২০ জন সাবেক সরকারি কর্মকর্তার নাম বলেছেন, যাদের মাসে ২-৫ লাখ টাকা দিতেন তিনি। এর বদলে তারা শামীমকে ঠিকাদারির কাজের টেন্ডার পেতে সাহায্য করতেন। সূত্র জানায়, প্রাথমিক জিজ্ঞাসাবাদে শামীম জানান যে, ঢাকার বাসাবো ও নিকেতনে তার অন্তত পাঁচটি বাড়ি রয়েছে। রাজধানীতে একাধিক ফ্ল্যাট আছে। গ্রামের বাড়ি নারায়ণগঞ্জের সোনারগাঁয়ে তার বাড়ি রয়েছে। তার বাসাবো ও নিকেতনের বাড়ি দুটি খুবই অত্যাধুনিক। সেখানে গণপূর্তের যুগ্ম ও অতিরিক্ত সচিব পর্যায়ের কর্মক’র্তারা তার সঙ্গে সব ধরনের ব্যবসায়িক আলাপ ও লেনদেন করতেন। সেখানে সরকারি কর্মকর্তাদের জন্য বিনোদনের ব্যবস্থাও ছিল।\nজিজ্ঞাসাবাদে জি কে শামীম আরও জানান, প্রতি টেন্ডারে ৮-১০ শতাংশ কমিশন দেওয়া লাগত তার। অনেক সময় নির্দিষ্ট কমিশনের পরও ঘুষ দিতে হতো। পূর্ববর্তী ও ভবিষ্যতের কাজ পেতে এখন পর্যন্ত গনপূর্ত অধিদফতরের সদ্য সাবেক প্রধান প্রকৌশলী রফিকুল ইসলামকে তিনি ঘুষ হিসেবে মোটা অঙ্কের টাকা ও গণপূর্তের ঢাকা জোনের আরেক সদ্য সাবেক কর্মকর্তাকেও ঘুষ দিয়েছেন ৪০০ কোটি টাকা- এমন দাবি করেন তিনি।\nঢাকা মহানগর দক্ষিণ যুবলীগের সদ্য বহিষ্কৃত সাংগঠনিক সম্পাদক খালেদ জেরার মুখে অনেকের নাম ফাঁস করেছে। যুবলীগ আওয়ামী লীগ থেকে শুরু পুলিশ কর্মকর্তাদের নামও বলতে শুরু করেছে। পুলিশকে কী পরিমাণ টাকা দেওয়া হতো, তার হিসাবও দিয়েছেন ক্যাসিনো কিং খালেদ। সূত্র জানিয়েছে, খালেদ বলেছে, ঢাকা মহানগর দক্ষিণ যুবলীগের সভাপতি সম্রাটই ক্যাসিনোর আসল রূপকার। তাঁর হাত ধরেই ঢাকার মতিঝিল থানার বিভিন্ন এলাকার স্পোর্টস ক্লাবগুলোয় ‘হাউজি’ আসরকে ক্যাসিনোতে উন্নীত করা হয়। এ কাজে সম্রাটের সহযোগী হিসেবে পরিচিতি পান খালেদ।\nতার দেওয়া তথ্য মতে, এসব ক্লাবের ক্যাসিনোতে খেলা এবং সেগুলো পরিচালনায় যুক্ত হন আওয়ামী লীগ, স্বেচ্ছাসেবক লীগের প্রভাবশালী কয়েকজন নেতাও। খালেদের এই স্বীকারোক্তিতে বিব্রতবোধ করছেন জিজ্ঞাসাবাদকারী গোয়েন্দা কর্মকর্তারা। তাকে জিজ্ঞাসাবাদকারী সূত্র বলেছে, এখন পরিস্থিতি এমন জায়গায় গিয়ে দাঁড়িয়েছে যে খালেদের তথ্যে ফেঁসে যেতে পারেন পুলিশ সদর দফতর ও মহানগর সদর দফতরের সাবেক ও বর্তমান মিলিয়ে অনেক শীর্ষ কর্তা; মহানগরের মতিঝিল, রমনা, তেজগাঁও, মিরপুর, গুলশান ও উত্তরা বিভাগের অনেক পুলিশ কর্মকর্তাও। জিজ্ঞাসাবাদকারী সূত্র বলছে, ঢাকা মহানগর দক্ষিণ যুবলীগের সভাপতি ইসমাইল হোসেন চৌধুরী সম্রাটকেই ক্যাসিনো কারবারের ‘গডফাদার’ দাবি করেছেন খালেদ।\nএর বাইরে যুবলীগের শীর্ষস্থানীয় অনেক নেতাসহ ঢাকা সিটি করপোরেশনের অনেকের নাম বলেছেন খালেদ। অপরদিকে আন্ডারওয়ার্ল্ড কিং খ্যাত শফিকুল আলম ফিরোজ ওরফে কালা ফিরোজকেও জিজ্ঞাসাবাদ করা হচ্ছে। গোয়েন্দা সূত্র জানায়, কালা ফিরোজ দেশের আন্ডারওয়ার্ল্ডের নেপথ্য কারিগর। তার মূল ব্যবসা ছিল বিদেশে লোক পাঠানো। মধ্যপ্রাচ্যের বেশ কয়েকটি দেশেই রয়েছে তার অফিস। রাজধানীর সেভেন স্টার গ্রুপের নেপথ্য গডফাদার এই কালা ফিরোজ। সুইডেন আসলামের শেল্টারদাতা কালা ফিরোজের নির্দেশে রাজধানীসহ বিভিন্ন স্থানে খুন-খারাপিসহ বড় ধরনের ঘটনাও ঘটে। তবে তিনি থেকে যেতেন ধরাছোঁয়ার বাইরে।\nখুব বেশি দিন আগের কথা নয়। ২০০৬ সালের ঘটনা। ওই সময়ে রাজধানীর পরীবাগে আলোচিত ‘দি তুর্কি অ্যাসোসিয়েটস’ নামে একটি প্রতিষ্ঠানে চাঁদা না পেয়ে ব্রাশফায়ার করে হত্যা করা হয়েছিল রমজান আলী মাস্টার নামে এক ব্যক্তিকে। সূত্র জানায়, আর এই হামলায় জড়িত অভিযোগে সরাসরি নাম উল্লেখ্য করে যে কয়েকজনকে আসামি করা হয়েছিল তাদের অন্যতম ছিল শফিকুল আলম ফিরোজ ওরফে কালা ফিরোজ। যিনি রাজধানীর কলাবাগান স্পোর্টিং ক্লাবের সভাপতি ও কৃষক লীগের কেন্দ্রীয় নেতা।\nগত শুক্রবার বিকালে কলাবাগান স্পোর্টিং ক্লাবে অবৈধ জুয়া বা ক্যাসিনো পরিচালনার দায়ে র‌্যাব কালা ফিরোজকে গ্রেফতার করে। অবশ্য কৃষক লীগ থেকে ফিরোজকে বহিষ্কারও করা হয়। জানা গেছে, এই শফিকুল আলম ফিরোজ এক যুগ আগেও সন্ত্রাসী কালা ফিরোজ নামে আইনশৃঙ্খলা বাহিনীর কাছে পরিচিত ছিল। সময়ের পালাবদলে অপরাধ জগতের এই মানুষ খোলস পাল্টে হয়ে যায় ক্ষমতাসীন আওয়ামী লীগের অঙ্গসংগঠন কৃষক লীগের কেন্দ্রীয় নেতা। এ ছাড়াও তিনি জনশক্তি রপ্তানিকারকদের সংগঠন বায়রার সিনিয়র সহসভাপতির মতো গুরুত্বপূর্ণ পদে নেতৃত্বও দেয়। এখানেই শেষ নয়, এমন একজন চিহ্নিত সন্ত্রাসী গত জাতীয় সংসদ নির্বাচনে চাঁদপুর-৫ (শাহরাস্তি-হাজীগঞ্জ) আসনের নৌকা প্রতীকে মনোনয়ন নিয়ে নির্বাচনের জন্য ব্যাপক চেষ্টা-তদবির চালায়।


বশেমুরবিপ্রবি’র ভিসিকে লাল কার্ড দেখালেন শিক্ষার্থীরা\nআজ ২৫ মে সোমবার ২০২০,\nলালপুরে বিদ্যুৎস্পৃষ্ট হয়ে একজনের মৃত্যু...\nবশেমুরবিপ্রবি’র ভিসিকে লাল কার্ড দেখালেন শিক্ষার্থীরা শিক্ষা / গোপালগঞ্জ /\nগোপালগঞ্জ বঙ্গবন্ধু শেখ মুজিবুর রহমান বিজ্ঞান ও প্রযুক্তি (বশেমুরবিপ্রবি) বিশ্ববিদ্যালয়ের ভিসি (উপাচার্য) ড. খোন্দকার নাসির উদ্দিনকে লাল কার্ড দেখালেন আন্দোলনরত শিক্ষার্থীরা। শুক্রবার বিকাল ৫টায় আন্দোলনের নবম দিনে শিক্ষার্থীরা তাকে লাল কার্ড দেখিয়ে ক্যাম্পাস ছাড়ার আহ্বান জানান।\nভিসির পদত্যাগের দাবিতে রাত ৮টায় শিক্ষার্থীরা ক্যাম্পাসে মশাল মিছিল বের হয়। এর আগে বেলা সাড়ে ১১টায় তারা ভিসির কুশপুত্তলিকা দাহ করেন।\nএরআগে আন্দোলনের নবম দিনে শুক্রবার সকাল থেকে আন্দোলনরত শিক্ষার্থীরা প্রশাসনিক ভবনের প্রধান ফটকে অবস্থান নিয়ে আন্দোলন শুরু করেন। ভিসির বিরুদ্ধে নানা স্লোগানে ক্যাম্পাস মুখর করে রেখেছেন ছিলেন।\nশিক্ষার্থীরা জানিয়েছেন, ভিসি পদত্যাগ না করা পর্যন্ত তাদের আন্দোলন চলবে। গত ১৯ সেপ্টেম্বর থেকে শিক্ষার্থীরা ভিসি’র বিভিন্ন অনিয়ম, দুর্নীতি ও স্বেচ্ছাচারিতার বিরুদ্ধে নিয়ে আন্দোলন শুরু করেন।\nবশেমুরবিপ্রবিতে শিক্ষার্থীদের মশাল মিছিল : গোপালগঞ্জ বঙ্গবন্ধু শেখ মুজিবুর রহমান বিজ্ঞান ও প্রযুক্তি বিশ্ববিদ্যালয়ের (বশেমুরবিপ্রবি) ভিসি প্রফেসর ড. খোন্দকার নাসির উদ্দিনের পদত্যাগ দাবিতে শিক্ষার্থীরা ক্যাম্পাসে মশাল মিছিল করেছে।\nশুক্রবার রাত ৮টায় মিছিলটি বিশ্ববিদ্যালয় ক্যাম্পাসের জয় বাংলা চত্বর থেকে শুরু হয়ে বিভিন্ন সড়ক প্রদক্ষিণ করে আবার একই স্থানে গিয়ে শেষ হয়। মিছিলে অসংখ্য শিক্ষার্থী মশাল হাতে অংশ নেয়। পরে তারা প্রশাসনিক ভবনের সামনের প্রধান ফটকে অবস্থান নিয়ে বিক্ষোভ করে।\nআন্দোলনরত শিক্ষার্থীরা জানায়, প্রধানমন্ত্রী সব কিছু বিবেচনা করে যদি আন্দেলনরত শিক্ষার্থীদের অবস্থান ছাড়তে বলেন কেবল তখনই তারা আন্দোলন থেকে সরে যাবে। তা না হলে তাদের এক দফা দাবি অর্থাৎ ভিসির পদত্যাগের দাবিতে আন্দোলন চলবে।\nজানা যায়, গত ১৯ সেপ্টেম্বর থেকে শিক্ষার্থীরা ভিসির বিভিন্ন অনিয়ম, দুর্নীতি ও স্বেচ্ছাচারিতা নিয়ে আন্দোলন শুরু করে। আন্দোলনরত শিক্ষার্থীদের ওপর ২১ সেপ্টেম্বর বহিরাগতরা হামলা করলে অন্তত ২০ শিক্ষার্থী আহত হয়। এরপর থেকে আন্দোলন আরও বেগবান হয়। দেশের বিভিন্ন স্থান থেকে এ ঘটনার নিন্দা আসে। আন্দোলনরত শিক্ষার্থীরা তাদের এক দফার আন্দোলন অর্থাৎ ভিসির পদত্যাগ বা অপসারণ না হওয়া পর্যন্ত তাদের আন্দোলন চালিয়ে যাওয়ার ঘোষণা দেন। আর সে অনুযায়ী গত নয় দিন ধরে শিক্ষার্থীরা আন্দোলন চালিয়ে যাচ্ছে।\nরোববার জা‌তির উ‌দ্দে‌শে ভাষণ দে‌বেন প্রধানমন্ত্রী\nপ্রধানমন্ত্রী শেখ হাসিনাকে ভূটানের প্রধানমন্ত্রীর ঈদ শুভেচ্ছা\nআজ ২২ মে ২০২০, আপনার আজকের দিনটি কেমন যাবে জেনে নিন-


Refer In WB Hospital: State health department took strong action| 'রেফার রোগ' অস্বস্তি রাজ্যজুড়ে! ১৩ টি হাসপাতালকে চিহ্নিত করে পদক্ষেপ স্বাস্থ্য দফতরের – News18 Bangla\nExclusive: 'রেফার রোগ' অস্বস্তি রাজ্যজুড়ে! ১৩ টি হাসপাতালের রিপোর্টে চাঞ্চল্যকর পরিসংখ্যান\nহাসপাতালের অমানবিকতার নজির\nRefer In WB Hospital: রাজ্য স্বাস্থ্য দফতর ও নবান্ন ফের ১৩ টি হাসপাতালকে চিহ্নিত করেছে যেখানে এখনও ৭ শতাংশের ওপরে রয়েছে রোগীদের রেফারের সংখ্যা।\nLast Updated : April 22, 2022, 13:17 IST\nক্রিটিক্যাল কেয়ার ব্লক,ল্যাবরেটরি! স্বাস্থ্য পরিষেবায় আসতে চলেছে আমূল পরিবর্তন\n#কলকাতা: ফের "রেফার রোগ" নিয়ে কড়া মনোভাব নিচ্ছে রাজ্য স্বাস্থ্য দফতর। তিন সপ্তাহ আগে রেফার নিয়ে কড়া মনোভাব নেওয়ার পরও অস্বস্তি পিছু ছাড়ছে না রাজ্য স্বাস্থ্য দফতরের। তিন সপ্তাহ আগেই রাজ্যের কোন কোন মহকুমা হাসপাতাল ও সুপার মাল্টিস্পেশালিটি হাসপাতালগুলোতে রেফারের হার ৭ শতাংশের বেশি তা চিহ্নিত করেছিল স্বাস্থ্য দফতর। চিহ্নিত করে হাসপাতালের সুপার এবং সিএমওএইচদের প্রয়োজনীয় পদক্ষেপ নেওয়ার নির্দেশ দেওয়া হয়েছিল। তারপরে 'রেফার রোগ' অনেকটা কম হলেও পুরোপুরিভাবে না মেটায় আবারও রেফার রোগ নিয়ে কড়া মনোভাব নিল রাজ্য স্বাস্থ্য দফতর।\nরাজ্য স্বাস্থ্য দফতর ও নবান্ন ফের ১৩ টি হাসপাতালকে চিহ্নিত করেছে যেখানে এখনও ৭ শতাংশের ওপরে রয়েছে রোগীদের রেফারের সংখ্যা। সেক্ষেত্রে কেন ৭ শতাংশের নিচে নামানো যাচ্ছে না তা নিয়ে সিএমওএইচ ও সংশ্লিষ্ট হাসপাতালগুলোতে প্রয়োজনীয় পদক্ষেপ নেওয়ার নির্দেশ দেওয়া হয়েছে বলেই নবান্ন সূত্রে খবর।\nআরও পড়ুন : দলনেত্রীর নির্দেশ, জাহাঙ্গিরপুরীতে আজ তৃণমূলের ফ্যাক্ট ফাইন্ডিং কমিটি\nস্বাস্থ্য দফতর সূত্রে খবর বাঁকুড়ার খাতরা মহকুমা হাসপাতাল, মাথাভাঙ্গা মহকুমা হাসপাতাল, কার্শিয়াং মহকুমা হাসপাতাল, হাওড়ার বাউরিয়ার ফোর্ট গ্লোস্টার স্টেট জেনারেল হাসপাতাল, সাউথ হাওড়া স্টেট জেনারেল হাসপাতাল, জলপাইগুড়ির মাল সাব-ডিভিশনাল হাসপাতাল, মুর্শিদাবাদের কান্দি মহকুমা হাসপাতাল, নদীয়ার কৃষ্ণনগর ডিস্ট্রিক্ট হাসপাতাল, উত্তর ২৪ পরগনা বনগাঁ হসপিটাল, নৈহাটি সাব-ডিভিশনাল হাসপাতাল, পানিহাটি মহকুমা হাসপাতাল, ডেবরা হসপিটাল এবং বিদ্যাসাগর স্টেট জেনারেল হাসপাতাল।\nনবান্ন সূত্রে খবর রাজ্য স্বাস্থ্য দফতরের তরফে এই ১৩ টি হাসপাতালকে চিহ্নিত করা হয়েছে যেখানে রোগীদের রেফারের হার এখনও ৭ শতাংশের বেশি। স্বাস্থ্য দফতরের আধিকারিকদের দাবি সম্প্রতি স্বাস্থ্য দফতরের তরফে জারি করা কড়া নির্দেশিকার 'রেফার রোগ' অনেকটাই কমানো গেছে। কিন্তু পুরোপুরি ভাবে রেফার কমাতে চাইছে রাজ্য। এক্ষেত্রে হাসপাতালগুলোর উপর চাপ অনেকটাই কমবে বলে মনে করছে রাজ্য স্বাস্থ্য দফতর। রাজ্য স্বাস্থ্য দফতরের তরফে রেফার রোগ কমানের জন্য কি কি গাইডলাইন মানতে হবে সেই বিষয়ে প্রয়োজনীয় নির্দেশিকা দেওয়া হয়েছে। তারপরে রেফার অস্বস্তি না কাটার জেরেই ১৩টি হাসপাতালকে চিহ্নিত করে সংশ্লিষ্ট জেলা প্রশাসনগুলিকে প্রয়োজনীয় ব্যবস্থা নেওয়ার নির্দেশ দেওয়া হয়েছে বলেই নবান্ন সূত্রে খবর।